Ўзбекнинг ўз шоири – Наби Жалолиддин\nЎзбекнинг ўз шоири\nИжодкорнинг бахти ўз асарлари билан халқ меҳрини қозонишида, Ватани эътирофига сазовор бўлишидадир. Унинг асарлари иккинчи умрини яшай бошласа, бу энди юксак саодат, десак, асло муболаға бўлмайди. Муҳаммад Юсуф ана шундай мақомларга том маънода эришган шоир.\nИстиқлол йилларида муҳтарам Президентимиз томонидан қабул қилинган муҳим ва ҳаётбахш фармону қарорлар мамлакатимизнинг гуллаб-яшнашида, халқимиз турмуши фаровонлигининг ортишида, умуман, барча соҳалардаги ислоҳотларнинг бардавом бўлишида асос бўлиб, ўзининг тарихий хизматини ўтаб келмоқда. Ўзбекистон Республикаси Президенти Ислом Каримовнинг 2013 йил 27 декабрдаги «Ўзбекистон халқ шоири Муҳаммад Юсуф таваллудининг 60 йиллигини нишонлаш тўғрисида»ги Қарори ҳам халқимиз кутган ҳужжат бўлди. Ундан наинки ижодкорлар, балки барча юртдошларимиз қувонч ҳиссини туйди. Бу ижодкорга берилган юксак баҳо, Муҳаммад Юсуф тимсолида бутун миллий адабиётимиз, шеъриятимизга қаратилган олий эътибордир.\nМуҳаммад Юсуф чинакам халқ шоири эди. У меҳнаткаш ва бағрикенг, содда ва сахий халқининг иссиқ қучоғида ўсиб-улғайди. Шарқироқ анҳорлар сувидан қониб-қониб ичиб, гулу чечаклари, ялпизлари каби тупроғини ҳам тўйиб-тўйиб ҳидлаб, таниқли шоира айтганидек: «Андижоннинг қорамағиз боласи»дан ҳақиқий миллат шоирига айланди. Унинг шеърларини ўқисангиз, биронта ёлғон, сохта сатр тополмайсиз. Шу қадар содда, самимий, оҳангдор ва дилга яқин ёзарди у. Мисралари жуда тез хотирада муҳрланиб қолади. Гўё ҳар биримиз ўйлаб юрган гапларни айтаётгандек туюлади. Шоир бағрини дарё каби оқизиб ёзар ва ўқувчи кўнглини ҳам сел-сел қилиб юборарди. Муҳаммад Юсуф қалби дардга тўла эди: у Ватаннинг, халқнинг, гўзалликнинг ошиғи бўлиб яшаб ўтди. Ижоддаги чинакам халқчиллик шу эмасми, ахир!\nБир йили «Андижоннома» газетасида шоир билан суҳбат уюштирилганди. Суҳбатда мухбирнинг «Андижонлик ёш шоирлардан кимларни тилга олган бўлардингиз?» деган саволига «Андижонда Наби Жалолиддин деган жуда тортинчоқ йигит бор. Агар юртдошлари қўлласа, у катта шоир бўлади», деб жавоб берганди. Бу ўша пайтда машҳурликнинг аввалида турган шоирнинг эътирофи эди. Мен эса унда ўз қишлоғимдаги ўрта мактабда ишлардим. «Тамом, энди шоир бўлолмайман, адабиётга киролмайман, қолиб кетдим», дея ўксиниб, изтиробда юрган пайтларим. Суҳбат чиққан газетани биров кўтариб келди. Уқигач, не аҳволга тушганимни ўзим биламан. Муҳаммад Юсуф шу қадар эътиборли, самимий эди. Демак, у менинг ёзганларимни матбуотда уқиб, кузатиб юрган.\nИлк бор танишишимиз эса Тошкентда Ғафур Ғулом номидаги нашриётда кечган. Ўшанда улуғ шоиримиз Шавкат Раҳмон нашриётнинг бош муҳаррири эди. Хонасига кирсам, ўша эски диванда Муҳаммад ака ўтирибди. Иккаласи билан сўрашиб, ёнига чўкдим. Аввалига у мени танимади. Шавкат ака бўлса ҳазиллашиб, «Бу йигитни танидингизми?», дея сўради. Муҳаммад Юсуф менга бир қаради-да, «йўқ», деди жилмайиб.\n— Ахир мўйловни фақат анжанликлар қўяди-да (унда Муҳаммад ака ҳам мўйлов қўярди), — дея кулди Шавкат Раҳмон, — Андижондан — Наби Жалолиддин!\nМуҳаммад ака сал бўлса-да бегонасирамай, мен билан қучоқлашиб кўришаркан, «биламан, танийман», деб қўйди. Шундан сўнг илиқ муносабатларимиз бошланди.\nОчиғини айтиш керак, Муҳаммад Юсуф Ватанни, истиқлолимизни баланд пардаларда куйлади. Унинг юксак эҳтирос билан битилган Ватан, мустақиллик, халқ, ҳақидаги шеърлари қанча ёшларни шоир, қанча ҳофизларни ҳофиз қилганини-ку қўя туринг, навосозлар тимсоли булбулни ҳам лол этгани аниқ. У Ватанни ана шундай куйлаб яшади.\nУнинг туғма шоир эканлигига кўп бор амин бўлганим ҳам рост. Бир гал, биз — икки ёш шоир устознинг уйида у билан гаплашиб ўтиргандик. Бир пайт илҳом келиб қолди шекилли, «қоғоз ручка ол», деди. У тамаки тутатиб, хонада у ёқ-бу ёққа юриб, гоҳо қўллари титраб, шеър айтар, биз ёзиб борардик. Қизиғи, масалан, аввало шеърнинг тўртинчи caтрини айтса, кейин биринчи сатрини айтар, сўнг олтинчи ёки ўнинчи мисрасига ўтиб кетарди. Одатда, биз билган шеърлар бир бошдан ёзиларди. У эса… Хуллас, ана шундай «сакрашлар» билан Ватан ҳақидаги мисралари — садафдай шеър яралди. Биз эса шоирнинг хотирасидан, чин шоирлигидан ҳайратда ўтирардик.\nМуҳаммад Юсуф маҳаллийчиликни ёмон кўрарди. «Мен ўзбекистонликман, ўзбекман денглар», дерди ёшларга. Тўғри, бу ватанпарварликнинг олий нуқтаси, юқори поғонаси. Лекин киши ўз қишлоғи ёки вилояти билан самимий фахрланса, бунинг ҳеч қандай айби йўқ,. Шу маънода, шоир ўз қишлоғини, умуман, Андижонни жуд яхши кўрарди, улар билан фахрланарди.\nМуҳтарам Юртбошимизнинг мазкур Қарори биз андижонликлар учун икки карра қадрлироқ бўлганидек, зиммамизга улкан масъулият ҳам юклайди. Ўйлаймизки, ёзувчилар ва журналистлар уюшмалари, барча таълим идоралари, «Камолот» ЁИҲ, «Маҳалла», «Нуроний» жамғармаларининг вилоят бўлимларида вилоятимиз ҳокимлиги бошчилигида қарор ижроси бўйича кенг қамровли режалар, дастурлар амалга оширилади. Шоирнинг 60 йиллик юбилейи юртимизда байрамона руҳда, халқимизнинг бевосита иштирокида юксак савияда ўтишига шубҳа йўқ.\nМуҳаммад Юсуф жуда қисқа умр кўрди. Аммо ўз халқи қалбидан абадий жой олди. Бир сафар унинг ўта халқчил шоирлигига ишора қилиб, «Сиз ўзбекнинг Есенинисиз», десам, атайлабми, қовоқ уйгандай бўлди. Кейин уни руҳлантиргим келиб, «Есенин ўриснинг Муҳаммад Юсуфи” дегандим, болалардай қувониб кетди. Аслида бу унга берилган ҳаққоний баҳо эди.\nТопган ўлимини қаранг: Ўзбекистоннинг у чеккасида минбарда шеър уқиётиб, оламдан ўтди ва Ватаннинг бу чеккасига — Андижонга олиб келиниб, дафн этилди. Бу ҳам Аллоҳнинг нимагадир ишораси эмасми, сизнингча? Ҳа, Муҳаммад Юсуф ўз шеърияти билан бутун Ўзбекистонни, халқимиз қалбини том маънода забт эта олди.\n«Миллий тикланиш» газетасининг 2014 йил 29 январь сонидан олинди.


Эрон ғарбида зилзиладан камида 400 нафар одам жабрланди\n18 май 2021, Тошкент вақти: 01:40\nЭронда 2017 йил ноябрида юз берган зилзила оқибатлари.\nЭрон ғарбида 26 ноябрь куни тонгга яқин юз берган 6,3 балли зилзила оқибатида камида 400 одам жабрланди.\nЭрон ҳукумати ҳозирча зилзила оқибатида ҳалок бўлганлар аниқланмагани тўғрисида хабар берди.\nИроқ билан чегарадош бўлган мазкур ҳудудда ўтган йилнинг ноябрида юз берган 7,3 балли зилзила оқибатида 620 одам ҳалок бўлган ва мингдан кўпроқ одам жароҳатланган эди.\nАҚШ Геология хизматининг маълум қилишича, зилзила 10 километр ер остида сезилган ва унинг эпимаркази Эрон-Ироқ чегарасидаги Илам шаҳридан 114 километр шимоли-ғарбда бўлган.


«ИЛМ, МАЪРИФАТ ВА ЮКСАК МАЪНАВИЯТ ЭЗГУ МАҚСАДЛАРИМИЗ ПОЙДЕВОРИДИР» – uychinoma.uz\n«ИЛМ, МАЪРИФАТ ВА ЮКСАК МАЪНАВИЯТ ЭЗГУ МАҚСАДЛАРИМИЗ ПОЙДЕВОРИДИР»\nNodirbek | Mart 19, 2020 | Madaniyat | Sharhlar mavjud emas\nЎтган ҳафта туманимизда ана шу шиор остида маънавият фестивали бўлиб ўтди\nРеспублика маънавият ва маърифат маркази вилоят бўлими ташаббуси билан анъанавий тарзда ўтказиб келинаётган фестиваль эстафетаси Янгиқўрғондан Уйчи туманига топширилган эди. Туман маънавият ва маърифат кенгаши, Республика маънавият ва маърифат маркази туман бўлинмаси томонидан ташкил этилган «Маънавият фестивали» туман ҳокимлигида «Китоб марафони» билан бошланди. Тумандаги бир қатор ташкилот, корхоналар раҳбарлари китоблар совға қилишди.\nШундан сўнг туман ҳокимлиги ахборот хизмати томонидан фестиваль доирасида матбуот анжумани ташкилланди. Унда Республика маънавият ва маърифат маркази бўлим бошлиғи Мунира Қаҳҳорова, Республика маънавият ва маърифат маркази вилоят бўлими раҳбари Ҳабибулла Маткаримов, туман ҳокими Муҳаммадаюбхўжа Апақов, Республика маънавият ва маърифат маркази туман бўлинмаси раҳбари Эътиборхон Юнусовалар сўзга чиқиб, тадбирдан кўзланган мақсад ҳақида тўхталдилар ва ОАВ вакиллари, блогерларни қизиқтирган саволларга жавоб қайтардилар.\nМатбуот анжумани якунида туман «Маърифат» тарғиботчилар жамияти аъзоларига гувоҳномалар топширилди.\nТуман маданият марказида миллий кийим-либослар кўргазмаси билан бирга «Аёлларнинг ижтимоий ҳимояси – ижтимоий фаоллик пойдевори» мавзусидаги ижтимоий форум ташкил этилди. Депутатлар иштирокида ЎзХДП туман кенгаши томонидан сайёр қабул ўтказилди.\nЮртбошимиз томонидан илгари сурилган беш муҳим ташаббус бўйича кўргазмалар, ҳунармандчилик намуналари барчанинг эътиборини тортди. Шоир Жамолиддин Муслим ижодидан намуналар ўқиди. Туман маданият маркази «Тарона» ашула ва рақс халқ ансамбли хонандалари ижросидаги қўшиқлар барчани рақсларга чорлади.\nШу куни туман аҳоли бандилигига кўмаклашиш маркази томонидан бўш иш ўринларининг «Меҳнат ярмаркаси» ҳам ўтказилди. Туман тиббиёт бирлашмаси шифокорлари тиббий кўрик жараёнларини амалга оширдилар. Меҳмонлар «Обод марказ» дастури доирасида туман маданият марказида яратилган шарт-шароитларни кўздан кечиришди.\n1-мактабда ташкил қилинган ижодкор ёшлар билан учрашув ва китоб тақдимоти тадбирлари ҳам туманда маънавий-маърифий ишлар самарадорлигини ошириш, ёш ижодкорларни қўллаб-қувватлаш борасида кўплаб ибратли ишлар қилинаётганлигини кўрсатди. Бу ерда Ўринбой Мўминовнинг «Ўзбекнинг одоби», Тоҳиржон Исматиллаевнинг «Ишончим оқла, болам», ёш ижодкор Лазизбек Неъматиллаевнинг «Ватанимга камарбастаман» китоблари ҳақида илиқ фикрлар билдирилди. Ўзбекистон Республикаси Олий Мажлиси ҳузуридаги ННТ ва фуқаролик жамиятининг бошқа институтларини қўллаб-қувватлаш жамоат фонди томонидан молиялаштирилган, «Уйчинома» газетаси таҳририятига ажратилган «Китобхон миллат» мав-зуидаги давлат гранти лойи-ҳаси асосида ўтказилаётган «Китобхон оила» танловининг ҳудудий босқичи ғолиблари муносиб тақдирланди.\nТумандаги ҳарбий қисмда «Узлуксиз маънавий тарбия концепцияси» ижроси доирасида «Мустаҳкам қўрғон соҳибалари» мавзуида тадбир ташкил этилди. Туман мактабгача таълим бўлимига қарашли муассасаларда тарбияланаётган кичкинтойлар томонидан бадиий дастур намойиш қилинди. Ҳарбийлар оилаларига туман ҳокимининг «Ташаккур-нома»си ва бадиий адабиётлардан иборат совғалар топширилди.\nТуман ҳокимлигининг мажлислар залида фестиваль якунига бағишланган йиғилиш бўлди. Унда кун давомида ўтказилган тадбирлар, жойларда маънавий-маърифий соҳада амалга оширилаётган ижобий ишлар алоҳида эътироф этилди. Хусусан, Уйчи тумани маънавият ва маърифат кенгаши республикада энг намунали туманлардан бири сифатида эътироф қилингани ҳақидаги хабар барчани қувонтирди.\nТадбир ниҳоясида фаоллик кўрсатаётган бир гуруҳ маънавият тарғиботчиларига тадбир ташкилотчилари томонидан «Ташаккурнома» ҳамда эсдалик совғалари топширилди. Уйчи туман ҳокимлиги ахборот хизмати.\nАҲОЛИНИНГ АЙРИМ ТОИФАЛАРИНИ РЎЙХАТГА ОЛИШ ТАРТИБИ\nМОТОЦИКЛ ПУЛИ ҚАЙТАРИЛДИ


ЎзА - Бу йил 50 ёшдан юқори 672 нафар абитуриент имтиҳон топширди\nРеспубликамиз бўйлаб олий ўқув юртларига кириш имтиҳонлари давом этмоқда. Бугун, 13 август куни Ахборот ва оммавий коммуникациялар агентлигида бўлиб ўтган брифингда 12 август куни тест натижалари маълум қилинди.\nМаълумотларга кўра, кеча тест синовларида жами 32 555 абитуриент иштироки белгиланган. Бироқ имтиҳонга 31 минг 565 нафар абитуриент келган. 972 нафар абитуриент турли сабабларга кўра тест синовларида иштирок этмаган. 5 нафар абитуриент ҳудудга киришда, 13 нафари эса бинода қоидага хилоф ҳаракатлар аниқлангани учун четлатилган.\nБу йилги тест имтиҳонларида ёш чеклови бекор қилингани сабаб, нуронийлар ҳам талаба бўлиш умидида олий ўқув юртларига ҳужжат топширган. ДТМ тақдим этган маълумотларга қараганда, 25 ёшдан кичик абитуриентлар — 862 977 нафар; 25-30 ёш оралиғида — 103 276 нафар; 40-50 ёшлилар — 14 014 та; 50 ёшдан катталар — 672 нафарни ташкил этади.


МУРОЖААТЛАРДА КЎТАРИЛГАН МАСАЛАЛАР - Ўзбекистон овози газетаси\nчуқур ўрганилиб, ҳал этилиши, шу билан бирга, янги таклиф, ташаббусларга асос бўлиши керак\nБугунги кунда Ўзбекистон Халқ демократик партияси тизимидаги ҳар бир тузилма фаолияти, энг аввало, сайловчилар ва электорат манфаатлари ҳимоясига қаратилган. Буни Жамоатчилик қабулхоналари фаолиятининг таҳлили мисолида ҳам кўриш мумкин. Жойлардаги муаммолар ўрганилиб, ЎзХДП гуруҳлари, ҳамкор ташкилотлар ва давлат идоралари ёрдамида ҳал этилаётгани Жамоатчилик қабулхоналарига ишончни янада оширмоқда.\n– Фарзандим Бобурмирзонинг кўзи хиралашиб, Наманган шаҳридаги 4-поликлиникага мурожаат қилгандик. Шифокорлар текшируви билан ўғлимнинг чап кўзида илдизсимон ўсимта пайдо бўлгани аниқланди ва Тошкентга – Республика ихтисослашган педиатрия илмий текшириш институтига йўлланма беришди. Пойтахтга бориш ва ўғлимнинг кўзини операция қилдиришга моддий имкониятим йўқ эди. Бошим қотиб, нима қилишимни билмай юрган пайтимда Халқ демократик партиясида Жамоатчилик қабулхонаси борлигини, у ерга мурожаат қилинса, партия фаоллари ва депутатлар ёрдам бериши мумкинлигини айтишди.\nВилоят партия кенгашининг раиси Дилором Абдураҳимова мурожаатимни тинглади. Бир ҳафта ўтгач кўнғироқ қилди. Вилоят соғлиқни сақлаш бошқармаси раҳбарлари ҳамда депутатлар ёрдами билан Тошкентга бориб, фарзандимнинг кўзини даволатиб қайтдим.\nНаманган шаҳар, Огоҳ кўчаси, 7-уйда истиқомат қилувчи Қобилжон Турғуновнинг юқоридаги сўзлари Жамоатчилик қабулхоналари фаолиятидан бир мисол, холос.\nУмуман, вилоят партия кенгаши қошидаги Жамоатчилик қабулхонасига ўтган йили 535 нафар фуқародан турли мазмундаги мурожаатлар келиб тушган. Уларнинг 312 таси хотин-қизлар номидан бўлиб, тиббий, ҳуқуқий, моддий ёрдам сўралган. Мурожаатларнинг 90 фоизи ижобий ҳал этилган, қолган мурожаатлар бўйича ҳуқуқий маслаҳатлар берилган. Бунда депутатларнинг ҳиссаси катта бўлди.\nУчқўрғон туманидаги «Соҳил» маҳалласида яшовчи, туман ИИБнинг ёнғин хавфсизлиги бўлинмаси ишчиси Тўтибу Шарипованинг айтишича, хонадонини кадастр қилдириш вақтида сансоларликка дуч келган. ЎзХДП туман кенгашидаги Жамоатчилик қабулхонасига мурожаат қилганидан сўнг партия ходимлари ва депутатлар аралашуви билан масала ижобий ҳал этилган.\nВилоят партия кенгаши сектор мудири Маъмура Бойтўраеванинг айтишича, жорий йилнинг дастлабки ойида партия шаҳар, туман ва вилоят кенгашлари қошидаги Жамоатчилик қабулхоналарига жами 56 мурожаат тушган. Уларнинг аксарияти иш билан таъминлаш, қолганлари иш ҳақи, пенсияларни ўз вақтида олиш, саломатликни тиклаш, шунингдек, кредит масаласидаги мурожаатлардир.\nМурожаатлар ўрганилиб, ҳал этилиши билан бирга, соҳалар бўйича таҳлил этилаяпти. Бу эса вилоятимизда, ҳудудларда қайси соҳаларда камчиликлар бор, қайси туманларда қандай йўналишларни ривожлантириш кераклигини белгилаб олишда муҳим аҳамиятга эга бўлмоқда. Электоратни ўйлантираётган масалалар партия ташкилотлари ҳамда депутатлар иштирокида таҳлил этилиб, халқ депутатлари вилоят ва туман Кенгашлари сессияларига олиб чиқиш режалаштирилади.\nАлбатта, бир қарашда Жамоатчилик қабулхоналари фаолияти барча ҳудудларда намунали ташкил этилгандек кўринади. Аслида ундай эмас. Айрим туман кенгашлари фаоллари, депутатлар Жамоатчилик қабулхоналари фаолияти, электоратни ўйлантираётган муаммоларни ҳал этиш масаласига етарли даражада эътибор қаратмаяпти. Мисол учун, Мингбулоқ, Янгиқўрғон туманларида Жамоатчилик қабулхоналари фаолиятини қониқарли, деб бўлмайди. Мазкур туман кенгашлари кўчма Жамоатчилик қабулхоналарини ташкил этишда, электорат мурожаатларини қабул қилишда сусткашликка йўл қўймоқда. Ваҳоланки, қишлоқларда одамларни ўйлантириб келаётган муаммолар, масалалар оз эмас. Жамоатчилик қабулхоналари фаолияти изчил йўлга қўйилиши қонун устуворлиги таъминланишида, аҳолининг сиёсий-ҳуқуқий билими ва фаоллиги ошишида муҳим аҳамиятга эга.\nАгар чуқурроқ ўйлаб кўрилса, Жамоатчилик қабулхоналари партиямизнинг нуфузини оширишда муҳим ўрин тутади. Шунинг учун бу масалага ҳар доим катта масъулият билан қараш талаб этилади.


Европа тадқиқотчилари инсоният тарихида иккинчи одам ОИТС-ОИВдан даволанганини билдирди\n10 декабр 2019, Тошкент вақти: 00:08\nОИВ тести учун олинган қон.\nЕвропалик тадқиқотчилар гуруҳи инсоният тарихида иккинчи беморни Одам Иммун Тақчиллики Синдроми - ОИТСдан даъволашга муваффақ бўлганларини билдирмоқдалар. Хабарда айтилишича, бу бемор Британия фуқаросидир.\n4 март куни Nature журналида эълон қилинган бу ҳисобот ОИТСни даъволаш йўналишидаги катта олға силжиш сифатида қабул қилинмоқда.\nҲисоботда билдирилишича, Лондонда яшовчи шахс 2003 йилда ОИТСни келтириб чиқарувчи Одам Иммун Вируси – ОИВга чалингани аниқланган. Кейинроқ у саратон билан касалланган ва у 2016 йилда соғайиб кетиш умидида ўз организмига етилмаган хужайраларни кўчириб ўтказилишига розилик берган.\nНашрнинг ёзишича, шундан сўнг ген мутациясини бошидан кечираётган донорнинг етилмаган хужайралари лондонлик беморга кўчириб ўтказилган.\nТадқиқотчиларга кўра, трансплантация қилинган ҳужайралар лондонлик беморнинг иммун системасини ўзгартирган ва уни ОИВга қарши тура оладиган донорга айлантирган.\nБундан ўн йил олдин “берлинлик бемор” деб аталган Тимоти Рэем Браун ҳам иммун тақчиллиги вирусидан даъволанган эди. Бугунги кунда Тимоти Рэем Браун АҚШда яшамоқда.\nОлимлар Браун даъволанган усулни бошқа беморларда ҳам қўллашган, бироқ бу уринишлар муваффақиятсиз якунланган эди.\nБугунги кунда жаҳонда ОИВ-ОИТСга чалинган 37 миллионга яқин одам бор. Мазкур касалликдан 1980 йилдан бери 35 миллион одам вафот этган.


ЎзА - Биз билган ва билмаган Германия\n12.01.2019 16:02 Чоп этиш версияси\nБиз билган ва билмаган Германия\nГермания - табиати гўзал ва қизиқарли шаҳарларга бой мамлакат. Бу мамлакат иқтисодиёти Европадаги энг кучли бўлиб, жаҳонда бешинчи ўринда туради. 2017 йилда Германия ЯИП 3,685 триллион АҚШ доллар (аҳоли жон бошига 44 550 доллар)ни ташкил қилди. Айнан Германияда олмашумул илмий кашфиётлар амалга оширилган: бу мамлактда илм-фан азалдан ривожланиб келган.\nГермания ўзининг гўзал ва турли-туман табиати билан кишини ўзига ром қилади. Шимолий ва Болтиқ денгизлари соҳилларидаги қумли пляжлар сайёҳларни ўзига чорлайди. Ўрмонлар, ўрта асрларга оид қасрлар асрлардан бери шоирларга илҳом бағишлаб келган. Баланд тоғлар ва тиниқ кўллар ҳам Германия тимсолларидан ҳисобланади.\nҲудуди 357 408,74 км²ни ташкил қилувчи Германия аҳолиси 82 миллиондан ошиб кетган бўлиб Европадаги аҳолиси энг зичмамлакатлардан бири ҳисобланади. Аҳолиси сони бўйича жаҳонда 17- ўринда, Европада 2-ўринда туради. Мамлакат аҳолисининг ярмидан кўпи 76 та шаҳарда истиқомат қилади. Энг йирик шаҳарлари сифатида Берлин (3,3 млн), Гамбург (1,7 млн) ва Мюнхен (1,3 миллион) ҳисобланади. Германиядаги ҳар бир шаҳар-(у катта бўладими, ёкикичик, қадимий бўладими ёки замонавий) ўзининг бой тарихи билан фахрлана олади. Кўплаб шаҳарларда ўрта аср деворлари билан ўралган тарихий марказлар яхши сақланиб қолган.\nГермания Федератив Республикаси– парламент демократияси қарор топган давлатдир. 1949 йилда қабул қилинган конституцияси инсон хуқуқларини, диний эркинликни, сўз эркинлигини ва қонун олдида барча фуқороларнинг тенглгини кафолатлайди. 1990 йилнинг октярида Шарқий (ГДР) ва Ғарбий (ГФР) Германия бирлашганидан кейин мамлакат пойтахти сифатида Берлин шаҳри танланди.\nГермания 16 та федерал ўлкадан ташкил топган, уларнинг ҳар бири қандайдир, масалан маданиятва таълим соҳасида масаланиҳал қилишда маълум даражада сиёсий эркинликлардан фойдаланади. Германияда таълим тизими марказлаштирилмаган: барча 16 та федерал ўлка олий таълим соҳасида ўзининг қонун ва норматив ҳужжатларига эга. Немис университетлари ҳам мустақилдир, шу сабабли бу олий таълим даргоҳларининг ўзидан таълим шартлари ва қабул талабларини олиш керак бўлади.\nГермания иқтисоди жаҳонда етакчи ўринларда туради. Мамлакат асосан электротехника, машинасозлик, автомобил саноати, экология соҳасидаги технологиялар, фармацевтика ва кимё саноати маҳсулотларини экспорт қилади. „Made in Germany“ ("Германияда ишланган") – умумэътироф этилган сифат белгисидир: жаҳонда Mercedes, BMW, Audi, Bayer, Siemens брендлари анча машҳур.\nИнновацион ғоялар Германия тараққиётининг двигатели ҳисобланади. Айнан Германия кўплаб кашфиётларнинг ватани саналади. Масалан, автомобиллар ва хавфсизлик ёстиқчалари, рентген ва аспирин, компьютерлар, чиплар ва MP3 формати Германияда яратилган. Фан ва тадқиқотлар қадимий аньана бўлиб, уларнинг нуфузи ҳамон юқори. Илк университет 1386 йилда Гейдельберг шаҳрида ташкил этилган. Нобел мукофоти соҳиблари бўйича Германия олдинги ўринларда туради. Биргина табиий фанлар ва тиббиёт соҳасида 70 нафар германиялик Нобел мукофотини олган. Улар орасида Вильгельм Конрад Рёнтген, Роберт Кох, Макс Планк, Альберт Эйнштейн, Кристиана Нюсляйн-Фольхард ва Харальд цур Хаузенлар бор.\nГермания шоирлар ва мутафаккирлар ватани дея тан олинган. Чунки бу юртда Кант, Гегел, Адорно, Гёте, Гейне, Брехт, Бах, Бетховен, Брамс ва бошқалар таваллуд топган. Замонавий немис дизайнерлари, рассомлари, актёрлари, мусиқачилари ва спортчиларининг номи дунёга машҳур.\nҚадимий германлар ҳақидаги илк маълумотлар қадимий юнон ва римликларнинг асарларида тилга олиб ўтилган. Германлар ҳақида биринчи маълумот 98 йилда берилган экан. Бу маълумот Рим солномачиси Тацит (Tacitus)га тааллуқлидир. «Германия» номи қадимги даврлардаги муаллифларнинг асарларида қайд қилинганлотинча «Germania»дан келиб чиққан «Германлар» (лотинча Germanus) атамаси илк бор Юлий Цезар томонидан «Галл уруши ёзувлари» асарида Рейн ортида истиқомат қилувчи халқлар борасида маълумот берилганида тилга олинган. Таҳлилчиларнинг фикрича, аслида бу сўз лотинча эмас, балки илдизи кельтларнинг «gair» («қўшни») сўзига бориб тақалади.\nАслида немис тилида давлат «Deutschland» деб аталади. «Deutsch» сўзининг маъноси немис тилида «халққа оид» деган маънони англатади, ҳамда қадимги замонларда биринчи навбатда тилни назарда тутган эди. «Land» эса «ўлка, мамлакат» деган маънони беради. Мамлакат номининг замонавий шакли XV асрдан бери қўллаб келинади.\n«Немис» этноними русча «немой» («гунг») деган маънони англатади. Чунки қадимги Рус давлатида рус тилини билмайдиган ёки яхши гапира олмайдиган барча хорижликларни «гунг» деб аташган.\nҲозирги Германия ҳудудлари Муқаддас Рим империяси таркибидаги немис давлат бирлашмаларига кирган.\nРим империяси пароканда бўлганидан кейин Ғарбий Европада Франк давлати пайдо бўлади, орадан уч аср ўтиб бу давлат Буюк Карл ҳукмронлиги даврида империяга айланади. Бироқ бу империя узоқ ҳукмронлик қилмади, Буюк Карлнинг набиралари давлатни бўлиб ташлаган ҳолда бошқаришга ўтишгани оқибатида учта қироллик — Ғарбий Франк (кейинчлик Франция), Шарқий Франк (кейинчалик Германия) ва Ўрта қироллик (кейинчалик Италия) пайдо бўлади.\nГерман давлати ташкил топган сана сифатида 962 йилнинг 2 феврали тан олинади. Ўша куни шарқий Франк қироли Оттон I Римда тож кияди ва Муқаддас Рим империясининг императори дея эълон қилинади; бу империя ўлкаларнинг (немисча Land) конфедерациясидан иборат эди. Ҳар бир ўлка ўз армиясига эга бўлиб, ўзининг тангаларини зарб қиларди. Муқаддас Рим империяси тепасида ўлкаларнинг манффаатларни ҳимоя қилувчи Курфюрст (Kurfürst)лар кенгаши томонидан сайланадиган император турарди. Курфюрстлар Кенгаши Рейхстаг (Reichstag) деб аталарди. Бу қоида Наполеон I босими остида Муқаддас Рим империяси фаолиятитўхтатилган 1806 йилгача давом этди. Шундан сўнг немис давлатларининг сони камайиб, мустақил ўлкалардан иборат конфедерация кўринишидаги Рейн Иттифоқи тузилди. Вена конгресси немис давлатларнинг бирлашишига омил бўлди, бунинг натижасида 38 та герман давлатлари иштирокида Герман Иттифоқи тузилди, бу иттифоқ ҳам мустақил ўлкаларнинг конфедерациялигича қолди. Герман Иттифоқини Федерал Президент бошқарарди.\n1866 йил 10 август куни Шимолий Герман Иттифоқи тузилди. 1867 йилда конституция қабул қилинди, унга кўра ўлкалар раҳбарларидан ташкил топган Федерал Кенгаш (Bundesrat), ва ҳалқ томонидан сайланадиган Рейхстаг (Reichstag) ташкил этилди.\n1870 йилнинг 10 декабрида рейхстаг Шимолий Герман Иттифоқини Герман империясига (Deutsches Reich) айлантириш борасида қарор қабул қилди. Германия канцлери этиб граф Отто фон Бисмарк сайланди. Сиёсий партиялар - Германия Социалистик Ишчи партияси, Либерал Немис прогрессив партияси, Миллий-либерал партия, консерватив Немис марказ партияси ва Немис консерватив партияси пайдо бўлди.\n1990 йилнинг 3 октябр куни Германия Демократик Республикаси ва Ғарбий Берлин Германия Федератив Республикаси таркибига киритилди.\nГермания давлат тузилмасига кўра федератив ҳисобланади, унинг таркибида 16 та маъмурий-ҳудудий бирлашма - федерал ўлкалар (Бавария, Баден-Вюртемберг, Берлин, Бранденбург, Бремен, Гамбург, Гессен, Мекленбург-Передняя Померания, Қуйи Саксония, Рейнланд-Пфальц, Саар, Саксония, Саксония-Анхальт, Шимолий Рейн — Вестфалия, Тюрингия, Шлезвиг-Гольштейн) бор. Давлат бошқаруви — парламент республикаси. ГФР Федерал канцлери лавозимини 2005 йил 22 ноябридан бери Ангела Меркель (ХДС) эгаллаб келади, 2017 йилнинг 19 март куни ГФР Федерал президенти лавозимини Франк-Вальтер Штайнмайер (ГСДП) бажаришга киришди.


15:15 / 10.01.2018\nЭкинларнинг озиқланиши ва тўғри парваришланиши, айниқса суғориш суви тақчил ҳудудларда, деҳқонлар учун сермаҳсул ҳосил олишда катта аҳамият касб этади. Баъзида, сувсизлик туфайли ўсимликларнинг нобуд бўлишга гувоҳ бўламиз. Бироқ, деҳқончиликда гидрогел номли воситанинг пайдо бўлиши бу ва бошқа муаммоларнинг олдини олишга катта ёрдам бермоқда.\nАфсуски, кўпчилик гидрогел ва унинг фойдали хусусиятлари ҳақида тўлиқ маълумотларга эга эмас. Гидрогел суғориш вақтида ҳам вақтни, ҳам сувни тежайди. Шунингдек, минерал ўғитларга сарфланувчи маблағларни ҳам тежайди.\nГидрогел – ўзига нам тортувчи, юқори бўкувчанлик хусусиятига эга синтетик полимер бўлиб, ўсимлик учун керакли бўлган макро ва микроэлемент ҳамда экинларни ривожланишига кучли таъсир берувчи микроорганизмларга эга. У, тупроқ таркибида кўп миқдордаги намликни узоқ вақт давомида сақлаш ва ўзлашмай ётган минерал ўғитларни ўсимлик учун қайта ўзлаштириш имкониятини беради.\nГидрогель ёмғир сувларида ўз оғирлигидан 200-300 марта, тупроқларда эса тупроқ таркибидаги турли тузлар миқдорига қараб 200-250 мартагача кўп сувни ютади.\nТупроққа атмосфера ёғинлари ёки суғориш йўли билан ўтган сув ўсимликлар илдизига бемалол ўтадиган ҳолатда сақланади.\nГидрогеллардан фойдаланишнинг афзалликлари:\n- суғорув сувини 20-40%га тежайди;\n- минерал ўғитларни тупроқнинг унумдор қатламида тутиб қолиш ҳисобига унинг сарфини камайтиради;\n- унумдор қатламни янада бойитади ва ҳосилдорликни оширади;\n- ерлар ва ер ости сувларини шўрланишдан сақлайди;\n- маҳсулот ҳосилдорлигини 30-40%на оширади, унинг таннарҳини пасайтиради.\nГидрогелдан сув билан кам тўйинган ва турли даражадаги шўрланган ерларда - бошоқли экинлар ва пахта экишда;\n- сабзавот ва полиз экинларини экишда;\n- ўрмончиликда - кўчатлар (саксовул, турли дарахтлар) экишда;\n- кўкаламзорлаштиришда - газон, гул ва шунга ўхшаш манзарали экинлар экишда кенг кўламда фойдаланиш мумкин.\nГидрогеллардан фойдаланиш деярли барча турдаги ўсимликларга тез ва кучли таъсир этиб, бехато униб чиқишини ҳамда ўсимликлар ҳосилдорлигини оширишини таъминлайди.\nНима учун гидрогел?\nЭкинларни суғоришда гидрогелдан фойдаланувчи деҳқонлар, боғбонлар жуда ҳам катта ижобий натижага эришишади. Гидрогел таркибида минерал ва биологик ўғитлар, микроэлементлар ва ўсимликларни турли касалликлардан ҳимояловчи биологик микроорганизмлар мавжуд.\nЎтказилган тажрибалар шуни кўрсатдики, гидрогел тувакда ўстириладиган ўсимликларни суғоришга сарфланадиган сувни 50-80 фоизини, қишлоқ хўжалик экинларига ажратиладиган сувни эса 20-40 фоизини тежашга ёрдам беради. Шунингдек, таркибидаги биологик моддалар орқали турли минерал ўғитларни 60-70 фоизгача тежаш имкониятини яратади. Натижада жуда катта миқдордаги минерал ўғитлар ва сув тежалади, ер ости сувлари зарарланишининг олди олинади.\nГидрогелдан 3-4 йил давомида фойдаланилса ҳам у ўз хоссаларини йўқотмайди. Эскирган гидрогель деструкцияланишидан ҳосил бўлган маҳсулотлар ернинг инфраструктурасини бузмайди. Аксинча азотли ўғит сифатида ўсимликлар томонидан ўзлаштиришга қулай ҳисобланади.\nГидрогелларнинг чириш жараёни тўлиқ зарарсиз, экологик текширувлардан ўтказилган.\nДунёда турли хилдаги гидрогеллар мавжуд бўлиб, уларнинг асосий вазифаси - сувни тежаб қолишдир. Сувни тежаш билан бир қаторда таркибида органик бирикма ва турли хилдаги биологик организмлар мавжудлиги маҳсулотимизнинг асосий ютуғидир.\nИшлаб чиқариш Тошкент ва Наманган вилоятларида йўлга қўйилган. Барча вилоятларга етказиб бериш имконияти мавжуд. Тўловлар: сиз истаган усулда амалга оширилади.\nСирдарёда минерал ўғит ишлаб чиқарадиган йирик завод қурилади\n20:52 / 13.04.2018\n13:00 / 22.03.2018\n11:40 / 21.12.2017


Россия “путинлашмоқдами” ?\n23 январ 2021, Тошкент вақти: 06:17\nЎзбекистондаги ҳар бир мансабдор кабинетида Президент Ислом Каримов портретини кўришингиз мумкин. Китоб дўконларида совет даврида КПСС бош котиби ва Сиёсий бюро аъзолари расмлари сотилган бўлса, эндиликда президент Каримовнинг суратларини сотиб олишингиз мумкин. Тошкентнинг баъзи жойларида “Каримов ўзининг кулиб тушган расмларини кўпроқ ёқтирар экан, мана бунисини, худди тахтга ўхшаган курсида ўтириб тушганини ёқтирмай, олиб ташланглар, бошқа кўрмайин, деган экан”, - қабилидаги гапларни эшитишингиз мумкин. Марказий кўчалардаги биноларнинг барида - Каримов суратлари. Мана, Каримовнинг ёш болалар билан тушган расми, мана – “Умид” жамғармаси совриндорлари билан, мана унинг жаҳон давлатлари раҳбарлари билан олинган суратлари. Ўзбекистон ҳақидаги китобларда “Ўзбекистоннинг жаҳон ҳамжамиятига интеграцияси” сарлавҳаси остида Каримовнинг АҚШ Президенти Билл Клинтон билан тушган расмлари солинган эди. Каримовнинг 2002 йил март ойида Вашингтонга сафаридан сўнг бундай китобларда унинг Президент Жорж Буш билан бирга тушган суратлари тасвирланган бўлса ажаб эмас. Давлатга қарашли ҳар бир газетанинг ҳар бир сони Президент Каримов суратлари билан бошланади. Бу - якка ҳокимлик белгиларидир. Лекин бу борада Ўзбекистон Туркманистондан анча ортда қолган. Ашхобод кўчаларидаги ҳар бир бинода Туркманбоши сурати. Кўплаб суратларда Сапармурот Ниёзов нур сочиб турган қуёш, мусаффо осмон, оқ кабутарлар ва Туркманистон сиймоси бўлмиш аҳалтака чопқир отлари фонида тасвирланган. Геология бошқармаси биносида Туркманбошининг геолог формасини кийиб тушган расми, божхона биносида эса божхона ходими формасини кийиб тушган сурати. Бу - якка ҳокимлик белгиларидир. Демократик ҳисобланган мамлакатларда–чи? Уларда вазият ўзгачами? Қозоғистон, Қирғизистонларда ҳам биноларнинг аксариятида президентлар суратлари, тўғри, қуёш нурлари фонида эмас, балки миллий байроқ фонида. Қозоғистон ва Қирғизистонни демократик деб бўлмайди, дейсизми? Тўғри айтасиз. Келинг унда, Россияга бир назар ташлайлик. Ҳар бир мансабдор Президент Путин суратини ўз кабинети деворига осишни ўзи учун шарт деб биладиганга ўхшайди. Курсклик журналист Ольга Сушкованинг айтишича, бундай “путинизация”, яъни “путинлашиш” жараёни тадбиркорларни ҳам қамраган. “Матрёшка” деб аталадиган рус ўйинчоғи. Лекин жилмайиб турган аёл эмас, балки Путин тасвири билан. Ёғочдан ясалган Пасха тухумларида ҳам Путин суратлари. Челябинск шаҳрида “Путин” деб номланган ресторан очилибди. Путиннинг ҳокимиятни реструктуризация қилиш ғоясини қўллаб-қувватлашини намойиш қилмоқчи бўлганми, ресторан ҳўжайини у ерда тайёрланадиган кабобга “ҳокимият вертикали”, деган ном берган. Сутли ичимликни эса “Вова кичик бўлганида”, деб номлаган.\nҚайта қуриш даврида “Горбачев” ароғи жуда машҳур бўлгани ёдингизда бўлса керак. У ароқ аслида Михаил Сергеевич Горбачев эмас, балки бошқа асрда яшаган, бу ароқни ишлаб чиқара бошлаган Горбачев номи билан аталгани кейинроқ маълум бўлган эди. Туркманистондаги “Сердар”, яъни “Сардор” ароғи эса мустақиллик даврида чиқарила бошлаган. Қозоғистонда икки хил – бири “Нур”, бошқаси эса “Султон” деб аталган ароқларни кўришингиз мумкин. Ўзбекистонда президент номи билан аталган ичимлик йўқ. Тўғри-да, ароққа “ислом” деган ном бермайсиз-ку?! Ҳа, дарвоқе, Россияда ҳам “Путин” деб номланган ароқ йўқ. Ҳозирча.\nИкки ярим йил олдин ҳокимият чўққисига кўтарилган Владимир Путиннинг халқ орасидаги обрўси кунсайин ошиб бормоқда. Бунинг сабаби нимада?\n24 июн куни Кремлда Путин 700 нафар журналист билан учрашди. Саволларга баъзида ҳудди ўқитувчи ўқувчиларга диктант ёздиргандек жавоб берар экан, президент икки соатдан кўпроқ вақт давомида барча журналистнинг эътиборини ушлаб туришга муваффақ бўлди. Россиянинг Жаҳон савдо ташкилотига қўшилиши масаласига алоҳида тўхталган Путин Россия ташкилот ташқарисида қолаётган ягона йирик мамлакатлигини айтиб, иқтисодий ўсишни таъминлаш ва қашшоқликни камайтириш - ташкилотга қўшилишнинг асосий шартлари эканини таъкидлади.\nНАТО ташкилотининг кенгайиши ва унга Болтиқбўйи давлатларининг қўшилиши ҳақидаги саволга эса Россия раҳбари мана бундай жавоб қайтарди:\n“Бизнинг ўйлашимизча, НАТОнинг кенгайиши ҳеч қайси тараф - на НАТОга қўшилмоқчи бўлган давлатлар, на ташкилот хавфсизлигининг яхшироқ таъминланишига олиб келади”.\nЯқин Шарқ низосида йиллар давомида Фаластинни қўллаб-қувватлаган Россия Путин даврида позициясини ўзгартирдими? Бу саволга ёруғлик киритар экан, Путин терроризмни қоралаб, айни вақтда Исроил Ясир Арафатни ҳокимиятдан четлаштиришга уринмаслиги кераклиги, бу минтақадаги вазиятни янада кескинлаштириши мумкинлигидан огоҳлантирди.\nИчки сиёсат ҳақидаги саволлар сирасида энг муҳими - Чеченистон ҳақидаги савол бўлди.\n“Чеченлар ҳақидаги салбий фикрларга келсак, чечен халқини ҳеч нарсада айблаб бўлмайди, - дея фикр билдирар экан Путин, - ҳа, афсуски, бундай фикрлар мавжуд. Бизнинг вазифамиз - чеченларни душман, террорчи деб ҳисоблайдиган фикрларни йўқ қилишдан иборатдир,” – деб қайд этди.\nНафақалар вақтида тўланмаётганлиги, аҳолини уй-жой билан таъминлаш масаласига ҳам етарли эътибор қаратилмаётганини тан олар экан, Путин совет даврида ГАИ номи остида танилган давлат автоназорати ходимлари орасидаги порахўрлик ҳақида ҳам гапирди. Бироқ, Путиннинг фикрича, порахўрликда нафақат автоназорат ҳодимлари, балки бу иллатга қарши курашмаётган жамиятни ҳам айблаш керак.\n“Михаил Горбачев, сўнг Борис Ельцин ҳокимияти 15 йил давом этган бўлса, бу давр ичида Россияда тартиб йўқолган эди. Путин эса бир ярим йил ичида тартиб ва осойишталикни қайта ўрнатишга муваффақ бўлди”, - дейишади аксарият россияликлар. Бу - Путин обрўси ва нуфузининг бир сабабидир. Яна бири - унинг бошқа сиёсатчилардан фарқли ўлароқ, саволларга равон ва барча учун тушунарли қилиб жавоб бера олишидир. Одамлар билан алоқа ўрнатишни тез ўрганган Путин 24 июнги анжуманда бу қобилиятини жуда яхши намойиш қилди. Ёшлигида ота-онаси ҳоҳишига биноан аккордеон чалишни ўрганишга мажбур бўлганини айтиб берар экан, Владимир Путин ҳаётининг 30 йили – собиқ Ленинград, ҳозирги Санкт-Петербургдаги коммунал квартирада ўтганини айтиб, “оддий россияликлар қандай яшаётганини мен жуда яхши биламан”, - деди.\nРоссияда якка ҳокимлик ўрнатилиши мумкинлигидан хавотирланаётган журналистлар Путин портретларини ҳамма ёқда кўриш мумкинлиги ҳақида савол бердилар. Владимир Путин “давлатнинг байроқ ва мадҳия каби миллий сиймолари бор, президент ҳам миллий сиймо бўлиши мумкин, лекин шахс сифатида эмас, президентлик институти, ҳокимият сифатида”, - дея жавоб қайтарди. “Бироқ президент портретларини осишда меъёр бўлиши керак”, - деди Путин. Бу меъёрни қандай аниқлаш мумкинлиги ҳусусида у ҳеч нарса демади, журналистлар эса сўрамадилар.


Мусиқа таълими кафедраси - QarshiDU.Uz\nКафедра мудири: катта ўқитувчи, халқаро танлов лаурияти\nПримов Рашид Тошқулович\nТелефон: (+998 97) 507-45-45\nЭлектрон манзили: rashid5517@umail.uz\n“Мусиқа таълими” кафедраси 1977 йилдан ташкил топган. Кафедранинг ташкил этилишида ф.ф.н., доцент Сами Азиз ўғлининг хизматлари катта бўлган. Ўзоқ йиллар доцент Сами Азиз ўғли мазкур кафедрани бошқарган. Кафедрада кейинги йилларда с.ф.н., профессор М.Абдукаримов, 2010-2015 йилларда катта ўқитувчи Р.Примов, 2015- 2020 йилларда М. Мурадовлар кафедрага мудирлик қилганлар.\n2020 йил 7 ноябрдан кафедрани катта ўқитувчи Примов Рашид Тошқулович бошқариб келмоқда.\nҲозирги кунда кафедрада асосий штатда 6 нафар профессор-ўқитувчи, 2 нафари катта ўқитувчи, 4 нафар ассестент-ўқитувчилар фаолият кўрсатмоқда.\nКафедра 5111100 – Мусиқа таълими йўналиши бўйича мутахассис чиқарувчи кафедра ҳисобланади.\nКафедра профессор-ўқитувчиларининг кўп йиллик илмий-услубий фаолияти давомида илмий монография (1), ўқув-қўлланма (4), ўқув-услубий қўлланма (2) тайёрланган. Профессор-ўқитувчиларнинг илмий мақолалари хорижий ва республика миқёсидаги илмий ва илмий-оммабоп журналларда чоп этилди.\nКафедрада “Мактабгача таълим ёшидаги болаларда мусиқани ҳис этиш орқали ижодий қобилиятларини шакллантиришнинг психологик-педагогик асослари”, “Бўлажак мусиқа ўқитувчиларининг касбий малакаларини шакллантириш” ҳамда “Болаларда мусиқани бадиий идрок этиш методикасини такомиллаштириш” каби устувор мавзуларда илмий-тадқиқот ишлари олиб борилмоқда.\nКафедрада халқаро алоқалар яхши йўлга қўйилган. Россия фадерациясининг Белгород давлат санъат ва маданият институти, Нижневартовск давлат университетлари билан ҳамкорлик шартномалари имзоланган. Уларга асосан ҳамкорлик алоқалари юзасидан кафедра ката ўқитувчиси Р. Примов Нижневартовск давлат университети билан тузилган ўзаро ҳамкорлик шартномаси доирасида “Весенний экспромт-2020” мавзусидаги халқаро танловда иштирок этди ҳамда танлов натижаларига кўра халқ чолғу ижрочилиги номинацияси бўйича ўқитувчилар ўртасида 1 даражали лауриятлик дипломи билан тақдирланди, ўқитувчиси М. Мурадов 2018 йил феврал ойида бир ҳафта давомида Белгород давлат санъат ва маданият институтида бўлиб, “Поющее Белагорье” мавзусидаги халқаро танловда иштирок этди ҳамда танлов натижаларига кўра халқ қўшиқчилиги номинацияси бўйича ўқитувчилар ўртасида 1 даражали лауриятлик дипломи билан тақдирланди. Бу вақт оралиғида М.Мурадов Белгород давлат санъат ва маданият институти мусиқа таълими кафедрасининг профессор-ўқитувчиларига “Актуальные проблемы музыкального образования в Узбекистане” мавзусида маҳорат дарси ўтди.\nНижневартовск давлат университети билан тузилган ўзаро ҳамкорлик шартномаси доирасида университет доцентлари С.Г.Фархутдинова, Г.В. Агаделовалар 2019 йил март ойида Қарши давлат университетига ташриф буюриб, 5111100 – Мусиқа таълими йўналиши талабаларига маъруза, амалий машғулот ҳамда маҳорат дарсларини ўтишди.\nКафедранинг иқтидорли талабалари ҳамкор олий таълим муассасаларида 2017 йилда бўён ўтказилиб келинаётган “Весенний экспромт”, “Поющее Белагорье” мавзусидаги халқаро танловларда қатнашиб фахрли ўринларни қўлга киритишди.\nКафедра қошида “Зиё садолари” (раҳбар: Л.Пирназаров) ансамбли фаолият кўрсатиб келмоқда. Ансамблга иқтидорли талабалар жалб этилган. “Зиё садолари” жамоаси ҳар йили республика ОТМ лари ўртасида анъанавий тарзда ўтказиб келинаётган “Ягонасан, муқаддас Ватан!” кўрик-танловининг 2014, 2015, 2016, 2017, 2019 йилларда ўтказилган якуний босқичида фахрли 1-ўринни қўлга киритди. 2017 йил танловнинг республика босқичида фахрли 3 – ўринни қўлга киритган.\nКафедра профессор-ўқитувчилари мусиқа асарларини ноталаштириш хизмати (катта ўқитувчи Л.Пирназаров), миллий мақом қўшиқлари, эстрада қўшиқлари, шунингдек, маънавий-маърифий тадбирларни ўтказиш хизматларини ҳам тақдим этади.\nКафедра илмий йўналиши: “Мусиқа фанларини ўқитишнинг илмий-методик асослари”.\nКафедрада: 5111100 –Мусиқа таълими йўналиши бўйича бакалаврлар тайёрланади.\nЎқитиладиган фанлар: Бакалавриат\nЎзбек халқ мусиқа ижоди\nМактабгача мусиқий-эстетик таълим назарияси ва методикаси\nМусиқа ўқитувчисининг касбий компонентлиги ва креативлиги\nМусиқий ритмик ҳаракатлар\nВокал ва замонавий мусиқа\nФортепиано ва қўшимча чолғу\nЧолғу ижрочилиги ва ансамбль\nМусиқа ўқитиш методикаси\nНоталаштириш ва компьютер дастурларида ишлаш\nМусиқа ўқитиш технологиялари ва лойиҳалаш\nМусиқа тўгаракларини ташкил этиш.\nПримов Рашид Тошқулович – кафедра мудири, катта ўқитувчи, халқаро танлов лаурияти\nПирназаров Лазиз Қахрамонович – катта ўқитувчи, халқаро танлов лаурияти\nМурадов Мухитдин Қодирович – ўқитувчи, халқаро танлов лаурияти\nҚурбонова Моҳигул Шониёзовна – ўқитувчи\nШоназаров Зафар Умрзоқович – ўқитувчи\nАзизов Ёрқин Самиевич– ўқитувчи


Россиялик публицистнинг сўзлари ўзбекистонлик журналистларнинг норозилигига сабаб бўлди\n12:40 / 07.09.2015\nУнинг жавоб мақоласи “Новости Узбекистана” нашрида эълон қилинди.\nАсосан Яқин Шарқдаги вазият, Европа Иттифоқи дуч келган миграцион инқирозга бағишланган мақолада Проханов Ўрта Осиё давлатларига ҳам тўхталиб ўтган. Унинг фикрича, Ўрта Осиё минтақасининг давлатларини ларзага келтираётган ғалаёнлар ва инқирозлар Россияга таҳдид солиши, бу ерга ҳам, Европада бўлгани сингари, қочқинлар оқимини олиб келиши мумкин.\n“Россияга яқинида, Ўрта Осиёнинг кенг ҳудудларида секинлаштирилган портловчи омиллар бор, улар кўп жиҳатдан амалга ошмаган маҳаллий давлатларни оёққа кўтариши мумкин, - деб ёзади россиялик публицист. – Исён вақирлаб қайнаётган Фарғона. Яқинда исён бостирилган Қозоғистондаги Ўзан.\nЯқинда содир бўлган инқилоб оқибатларини бартараф қила олмаган Қирғизистон. Кўлоб авлодининг беқарор бошқарувидаги Тожикистон. Бу ҳудудлар кўз очиб юмгунча портлаши мумкин. Ва бу ғалаёнларнинг портлаш зарби, Ўрта Осиё хаоси тўлқини шимолга, Россияга, тинчлик ва хотиржамлик ҳукм сураётган фаровон ерларга ёпирилади”.\n“Қанақасига Қозоғистон ва Ўзбекистонни амалга ошмаган давлатлар дейиш мумкин?”, - ҳайрон қолади ўзбекистонлик журналист.\nУнинг фикрича, Ўзбекистондаги вазият Проханов ўйлаганидек эмас, аксинча, бу ерда тинчлик ва барқарорлик ҳукм сурмоқда.\nШунингдек, Хаматов ИШИД кучларининг минтақага кириб кела олишига ҳам катта шубҳа билан қаради. Бунга асосий омил сифатида Ўзбекистон армиясининг минтақада энг яхши тайёргарликка эгалиги, Қирғизистон ёки Тожикистонга ҳужум уюштирилган тақдирда эса КХШТ механизмларининг ишга туширилиши айтиб ўтилди.\nПроханов Москвага гўёки Лужков томонидан “киритилган” миллионлаб озарбайжонликлар ва Ўрта Осиё республикалари вакилларини “бегоналар” (чужеземцы) деб атагани ҳам ўзбекистонлик муаллифнинг ғазабини қўзғади.\n“Буниси энди истерика эмас, очиқчасига миллатчиликдир, бунинг учун жаноб Прохановни 1937 йили ўн йилга Колимага юборишар эди. Собиқ совет республикалари халқини бегоналар деб аташ собиқ байналмилалчи ва коммунист учун кутилмаган ҳолат”, - деб ёзади у.\n“Россиядаги озарбайжонликлар ҳақида ҳеч нарса демайди – билмайман. Лекин бизнинг ватандошларимизга келсак, улар у ерда ўта оғир шароитларда қурувчилар, юк ташувчилар, фаррошлар, идиш-товоқ ювувчилар сифатида меҳнат қилмоқда. Россиялик экспертларнинг таъкидлашича, бундай ишларга россияликларнинг ўзларини жалб қилиш қийин. Қанақа пул ва давлат, қанақа қулай яшаш шароити? Худо сизга бундай пул ва яшаш шароитин кўрсатмасин, Александр Андреевич!”, - қўшимча қилади Хаматов.


Асал ҳақида батафсил 08.08.2016 | Рукн: Саломатлик | Муаллиф: diydor Биз томонларда Бухоро вилоятининг айрим туманларидан келган кишилар асалга ўхшаш моддани (менимча, қиёмни) “асал” деб сотишади. Улар бу “асал”ни қўшни Навоий ва Самарқанд вилоятларига бориб, қишлоқма-қишлоқ юриб жуда арзон нархда сотишар экан. Уни 3 литрлик бонкада, тахминан 5 кг.сини 12000-15000 сўмга сотиб олишингиз мумкин.\nМутахассис фикри Абдухалил Чякалов “Ўзбек-Асал” уюшмаси раиси -Аввало, ҳар бир нарсанинг арзони ўз номи билан баҳосини айтиб туради. Ҳақиқий асалфурушлар асалнинг табиий ёки сунъиийлигини айтиб сотиши керак. Қизилмия илдизидан тайёрланадиган “асал”га келсак, унинг ўзи истеъмол учун эмас, асосан, қандолатчиликда ишлатилади. Бундан ташқари асални фақат шугина эмас, бошқа яна бир қанча йўллар билан сунъиийлаштириш мумкин. Ҳар хил хид берувчи моддалар билан ҳам асал тайёрланади. Энг яхшиси, асаларичилик лабораторияларида тайёрланадиган асални истеъмол қилишни тавсия этамиз.\nМавзуга алоқадор бошқа янгиликларЖаҳон чемпионати банкетига таклиф этилган ит. Футболга оид 10 та ажабланарли фактҚовоқдан махсус рецептлар: ҳуснбузар, сепкил, куйишда ёрдам берадиТерма жамоамиз Миржалол Қосимов давридагидек кучли эмасИш ҳақи, пенсиялар қаерда тўлиқ нақд пулда берилади? Рўйхатда Тошкент борми?Мусулмонларнинг дунёни ўзгартирган 5 ихтиросиИордания нашри энг нуфузли мусулмонлар ва И.Каримов ҳақида ёздиБой бўлишнинг 10 сири\nДобавить комментарий Отменить ответ\tВаш e-mail не будет опубликован. Обязательные поля помечены *Комментарий Имя * E-mail * Сайт Пожалуйста, введите ответ цифрами:14 − шесть = Энг кўп ўқилганлар


ИТОАТ - 8 Января 2017 - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Январь » 8 » ИТОАТ\n"Мен сафарга кетяпман хотин,\nРухсатимсиз чиқма кўчага.”\n"Хўп бўлади”- деди аёл жим,\nХотиржамлик чўкди ўртага.\nИкки кунча ўтиб орадан,\nТақиллади дарвоза секин.\n"Ким у”- аёл сўради ундан\n"Мен отанинг дўстиман қизим\nОтанг бетоб ётибди уйда,\nШуни сенга айтгани келдим.”\nАёл деди, титроқ, куйда:\n"Шифо берсин яхшиям билдим\nБоролмайман лекин минг афсус,\nЭрим кетган олис сафарга.\nЧиқма деган кўчага эссиз,\nКелса бориб келамиз бирга.”\nИкки соат ўтмасдан яна\nТақиллади дарвоза қаттиқ\n"Ким у” – аёл деди баралла\n"Укангизман” – гапирди аччиқ\n"Отам бироз оғир аҳволда,\nСизни сўраб кутяпти ҳалак.\nПадарингиз ахир ҳар холда,\nТош эмасдур сиздаги юрак!”\n"Укажоним, хато ўйлама,\nПоччанг келсин сафардан қайтиб.\nҲеч қаерга чиқма деганда,\nШифо берсин, бориб қўй айтиб.”\nУка кетди, қайтиб ортига,\nОпа бироз сиқилди, ёнди.\nАлам қилди кетолмай бирга,\nСадоқати туфайли қолди.\nИкки кундан кейин дарвоза\nТақилларди, яқинроқ тушга\nАёл кўнгли ўртаниб роса\nУлгурмади ким у дейишга\n"Опа, отам қилдилар қазо\nБосмадингиз бир бора қадам\nАёл йиғлаб дерди: Эй, Худо\nЖаннатларга кирсинлар дадам.\nҲеч нарсани ўйламай аёл,\nДарвозадан чиқмоқчи бўлди.\nШу пайт кетди эрига ҳаёл,\nЧорам йўқ деб, ерга йиқилди.\nУка жахл қилди-ю, қайтди,\nТушунмасдан опани бир зум\nШундай бўлган замон у пайти\nТелефонлар бўлмаган удум.\nУч кун ўтиб, сафардаги эр,\nҚайтиб келди соғу-саломат.\nВоқеани тинглаб эри дер:\nБормабсан-да, аттанг ўша пайт\n"Гапингизни ерда қолдирсам,\nГунохидан қўрқаман буни.\nИндамасдан билганим қилсам,\nҚийналаман охират куни.”\nЙиғлаганча ухлади аёл,\nТушга кирди ўлган отаси.\nУнга кулиб қўйдида хиёл:\n"Қизим, яхши деди ҳаммаси.\nБир амалинг ёқиб Худога,\nАллоҳ менга мукофот берди.\nИтоатгўй бўлгандинг эрга,\nЖаннатиймиз хаммамиз энди.\nҚара, жаннат рўйхатларида:\nОнанг, уканг, эринг ва ўзинг.\nҚариндошлар жамдур барида,\nОлдимда ҳам ёруғдир юзинг.\nҚай ҳолатда ўлса хам бари,\nЖаннатларга бўлар мушарраф.\nСевинтирди жон қизим мани,\nСенинг отанг эканим шараф.”\nСесканди-да уйғониб бирдан,\nСўзлаб берди онага тушин.\nОна деди: "Бу ишин чиндан,\nТахсинларга арзиркан қизим.”\nКатегория: SMS IBRATLI SHERLAR / СМС ИБРАТЛИ ШЕРЛАР | Просмотров: 809 | Добавил: Sherlaruzcom | Теги: Хотиржамлик чўкди ўртага. Икки кунч, Тақиллади дарво, “Мен сафарга кетяпман хотин, Рухсатимсиз чиқма кўчага.” “Хўп бўл | Рейтинг: 0.0/0\nUshbu saxifada ИТОАТ haqida juda ajoyib she'rlarni o'qishingiz mumkin bo'ladi. Ajoyib hikoyalar, tasirli voqealar va she'rlarni bizning saytda o'qing SMS IBRATLI SHERLAR / СМС ИБРАТЛИ ШЕРЛАР bo'limida yana bir qancha ajoyib hikoyalar, qiziqarli va manoli aforizmlar yoki she'rlarni maroq bilan o'qing. Bizning saytda xar kuni bir biridan qiziqarli manoli tasirli hikoyalar, she'rlar, va aforizmlar ni o'qishingiz mumkin bo'ladi yana bizning saytda ИТОАТ dan tashqari yana SMS IBRATLI SHERLAR / СМС ИБРАТЛИ ШЕРЛАР Haqida ham ajoyib maqolalar (www.Sherlaruz.com - AFORIZM VA STATUSLAR) saytida birinchi bo'lib e'tiboringizga havola etiladi. Bizdan yiroqlashmang zero biz sizlar uchun doim xizmatdamiz xurmat bilan www.SherlarUz.CoM - SMS SHERLAR, SEVGI SHERLARI, YANGI


Шафқатсиз ўрмон машиналари (видеолар) - Carzone.Uz\nШафқатсиз ўрмон машиналари (видеолар)\nБу гални видеомақоламиз одатдагидан бошқача. Ҳар гал транспорт воситаси вазифасини бажарадиган машиналар ҳақида ёзсак, бу сафар ёғочга ишлов берадиган машиналар ҳақида ёзамиз ва кўрсатамиз.\nДарахтни арралаш, бутоқларини кесиш ва ғўлани ташийдиган ҳолга келтириш учун қанча вақт керак, деб ўйлайсиз? Айтсак, ишонмайсиз – бор-йўғи 20 сония етарли. “Сибирь сартароши” деб аталадиган EcoLog 590D бу ишни дўндиради. Машина шведларники, уни мевали ва манзарали дарахтлардан нари тутган маъқул. Азамат машина улкан чангали билан дарахт танасини макарондай кесиб ташлашини видеода томоша қилинг.\nКунда арраламоқчимисиз. Ёриб бўлаклайсизми? Арра-болтани четга қўйиб, HFP160 Firewood Pro машинасидан битта сотиб олинг ва қанақа ишлашини томоша қилинг.\nНавбатдаги темир ўтинчимиз дарахтлар билан янаям бетакаллуф муносабатда бўлади. Бу алоҳида машина эмас, тўғри келган экскаваторнинг хартумига ўрнатиб ишлатса бўлади. Slashbuster компаниясининг дарахткесарини гўштқиймалагичга қиёслайликми? Йўқ у соч оладиган машинка-устарага ўхшаб ҳаракат қилади.\nБироқ ўрмончилик техникасининг барчаси ҳам қаҳри қаттиқ эмас. Қуйида сиз томоша қиладиган машина дарахт кўчириш билан шуғулланади. У дарахт танасига яқинлашади ва “сени олиб кетгани келдим” деганча оҳисталик билан қучиб кўтариб олади ва орқасига опичлаганча янги жойга олиб бориб ўтқазади.


17:39 24 Январ 2019\n14:07 02.11.2016 (Янгиланган 14:08 02.11.2016) Ҳавола олиш\nНомзод сайловолди дастурида илгари сурилган асосий йўналишлар ҳақида маълумот берди\nТОШКЕНТ, 2 ноя – Sputnik. Ўзбекистон Республикаси ҳукумат порталининг маълум қилишича, “Адолат” социал-демократик партиясидан Ўзбекистон Президентлигига номзод Наримон Умаров Сурхондарё вилояти сайловчилари билан учрашди.\nЎзбекистон Республикаси Президентлигига номзод нутқ сўзлаб, сайловолди дастурида илгари сурилган асосий йўналишлар ҳақида маълумот берди.\nДастурда мамлакатда амалга оширилаётган демократик ўзгаришларни қўллаб-қувватлаш, иқтисодиётнинг ижтимоий йўналтирилганлигини кучайтириш, аҳоли турли ижтимоий қатламларининг турмуш сифати ва даражасини янада ошириш каби муҳим вазифалар белгиланган.\nТаълим, соғлиқни сақлаш ва атроф-муҳитни муҳофаза қилиш соҳаларига ҳам алоҳида эътибор қаратилган. Аҳолининг барча қатламлари ўз вақтида, мунтазам, сифатли тиббий хизматдан фойдаланишини таъминлаш, кўрсатилаётган тиббий ёрдам сифатини янада ошириш, мактаб ва мактабгача таълим муассасалари доирасида болаларни тиббий хизматлар билан таъминлаш тизимини кучайтириш, дори воситаларининг ноқонуний айланиши, қалбакилаштирилган ва сифатсиз дори воситалари сотилишининг олдини олиш, скрининг ва перинатал марказлари, аёллар тиббий маслаҳатхоналари, туғруқ мажмуалари, гинекология ва патронаж хизматлари фаолиятини такомиллаштириш масалалари дастурнинг асосий йўналишларидандир.\nДастурда, шунингдек, ижтимоий соҳа, хусусан, таълим тизимини ислоҳ қилиш борасида бир қатор вазифалар илгари сурилган.\nНомзод сўнгги йилларда ёшлар орасида олий таълим олишга интилиш кучайиб бораётгани, биргина Термиз давлат университетига абитуриентлар сони белгиланган қабул квоталарига нисбатан 18-20 баробар ортиқни ташкил этаётганини таъкидлади. Шундан келиб чиқиб, дастурда олий таълим муассасаларига қабул қилишда истеъдодли ёшларни саралаб олиш сифатини ошириш ҳамда таълим-тарбия соҳасида узвийликни янада мустаҳкамлашга қаратилган қатор ғоялар илгари сурилганганлиги эътироф этилди.


Сув – ҳаёт - Fitrat.uz\nБош саҳифа / Мақолалар / Сув – ҳаёт\nСув – ҳаёт\nSentabr 4, 2018\tСув – ҳаётda fikr bildirishni o'chirish 190 Кўришлар\nСув – ҳаёт, дейди доно халқ. Албатта, ўша доно халқ бу гапни динимиз таълимотларидан олгандир. Сувсиз ҳаёт йўқ, шундай эмасми?! Дунёда мавжуд энг қуруқ моддаларнинг таркибида ҳам маълум миқдорда сув бўлиши аниқланган.\nТанамизнинг аксар қисми сувдан иборатлигини ҳам кўп бора эшитгансиз. Хўш, одам организмининг неча миқдори сув? У организмнинг барча органларида, ҳатто суяк тўқималарида ҳам мавжудми?\nБуни қарангки, танамизнинг ҳар битта ҳужайрасида сув мавжуд. Тўғрироғи, ҳужайраларимиз деярли сувдан иборат. Бош мия ҳужайраларида сув 80%, мушакларда 76%, суяк тўқимасида эса 25% ни ташкил этади. Аслида бу ҳақда бундан 1400 йил муқаддам Аллоҳ таоло Ўз Каломи мажидида марҳамат қилган:\n“Аллоҳ ҳамма жониворларни сувдан яратди” (Нур, 45).\nДарҳақиқат, сув улуғ неъмат, сув ҳаёт манбаи ва Аллоҳ таолонинг мўъжизасидир.\nАллоҳ таоло Қуръони Каримда бутун инсониятга қарата шундай марҳамат қилади:\n“Ўзларингиз ичадиган сувни ўйлаб кўринг-а! Уни булутлардан сиз тушурасизми ёки Биз тушурувчимизми? Агар хоҳласак, Биз уни шўр қилиб қўйямиз. Шукр қилсангиз-чи!” (Воқеа, 68-70).\nСувсиз ҳаётни тасаввур қилиб бўлмайди. Хўш, ушбу сувнинг вужудга келишида инсоннинг қандай хизмати бор? У сувни ичишдан ва булғатишдан бошқа юмушга аралаша олмайди. Сувнинг яралиши ва турли холатларда бўлиши фақат Роҳман сифатли Аллоҳ таолонинг қудрати билан бўлади.\nСувни бизгача қаердан етиб келишлигини фикр қилиб кўрайлик. Дунёда қуруқликдан кўра сувлик кўп, буни, албатта, Парвардигори олам мувозанатни сақлаб туриш учун қилган. Ўша сувлари бир жойда туравериб, ачиб қолмасин деб ичини туз билан тўлдириб қўйган, Ўзининг қудрати ила у сувни буғлантириб булут ҳосил қилди. Буғланганда эса, шўрлиги қолиб чучук сув ажралиб чиқди. Энди бу ҳомиладор булутлар Парвардигорининг амри билан бандасининг ҳожати учун дунёнинг у чеккасидан бу чеккасига сайр қилиб, Аллоҳ амр қилган жойларга сепади ва бу узоқ-узоқлардан олиб келинган сувни ер шимиб кетмасин ёки бирор нарса зарар етказмасин деб, қаттиқ қилиб, яъни қор шаклида тоғларнинг тепасида, бировнинг қўли-ю оёғи етмайдиган жойларда ёғдириб сақлаб қўйди, тоғлардаги қорлар устига қуёшни келтириб, кам-кам тагидан эритиб, оқизди. Яна баланд-баланд тоғларнинг тепасига сақладики, эриганда шундай тезлик билан оқсинки, ҳар қандай ўнқир-чўнқирлардан ўтиб бандаларнинг эҳтиёжигача етиб борсин. Энди булар сой, дарё, ариқ бўлиб бизнинг эшигимизнинг олдигача етиб келади.\nЁки яна бир кўриниши Аллоҳ таоло дунёнинг у четидан бу четига оқиб юрадиган ер ости дарёларини ҳам яратиб қўйдики, уларни ер табақаларидан тозалаб хоҳлаган ерингизни кавласангиз сув чиқиб туради. Мана шу ишларда бизларнинг ҳеч қандай хизматимиз йўқ. Ҳеч бўлмаса, 10 метрлик қувур олиб эшигимиз олдигача келтиришимиз мумкин, холос. Шу иш учун неча кун уринамиз. Лекин Аллоҳ таоло қанча-қанча махлуқотларни хизмат қилдириб қўйиб, эшигимизни олдигача олиб келган.\nИнсон кундалик ҳаётида давомли равишда суга ҳожати тушиб туради. Уни тинмай истеъмол қилади. Лекин сувнинг асли қаердан келганини кўп ҳам ўйлаб кўрмайди. Ғофил бандалар тайёр сувни хоҳлаганича ишлатиб ўрганиб қолган. Уларга бу нарса ўзи шундоқ бўлиши керакдек кўринади. Шунинг учун ҳам, ҳаёт манбаи бўлган сувни берган зотни унутиб қўямиз. Лекин бир тасаввур қилиб кўринг-а\n“Агар хоҳласак, Биз уни шўр қилиб қўямиз”\nУ ҳолда бандалар нима қила оладилар? Дунёдаги барча сувлар шўр бўлиб қолди. Бутун дунёнинг ҳоли нима бўлади. Шўр сувни қайта ишлаб олаверадиларми? Буни қилиш учун қанча куч-қувват, маблағ, вақт ва илм керак? Қолаверса қайта ишланган сув Аллоҳ берган сувчалик бўладими?! Умуман сувни қайта ишлашни Аллоҳ билдирмаса банда қаердан ҳам била олар эди! Биз ожиз бандалар шукур қиляпмиз-ми? Сув Аллоҳ таолонинг бизга берган улуғ неъмати эканлигини биляпмиз-ми? Ношукрлик қилимаяпмизми? Эндиликда бизлар мўмин-мусулмонлар ўз ҳолимизга теран назар солайлик.\nНошукрлик қиляпмиз – ариқ, канал ва дарёларимизга ахлатларни чиқариб ташлаймиз, кир сувини, суприндини ташлаймиз, ўлиб қолган ҳайвонларимизни оқизамиз…\nАслида бу ишлар биз мусулмонларга ёт эмасми? Биз бу ишларда бошқаларга намуна бўлишимиз керак эмасми?!\nМуқаддас динимиз Исломда исроф қаттиқ қораланган. Аллоҳ таоло Ўз Каломи мажидида:\n“Енглар, ичинглар, аммо исроф қилманглар. Зеро, У исроф қилгувчиларни севмас” (Аъроф, 31), деб айтган.\nСувни ҳатто ибодат учун покланиш мақсадида олинадиган таҳоратда ҳам исроф қилмаслик лозимлиги тўғрисида бир қанча ҳадислар ворид бўлган.\nАнас ибн Молик розияллоҳу анҳудан қилинган ривоятда айтилишича, “Пайғамбаримиз соллаллоҳу алайҳи ва саллам бир соъдан беш муддгача бўлган сув билан ғусл қилар ва бир мудд сув билан таҳорат олар эдилар” (Муттафақун алайҳ). Яъни, Расулуллоҳ соллаллоҳу алайҳи ва саллам тахминан, 0,688 литр сув билан таҳорат қилардилар. Бу нарса ҳаммамизга ўрнак бўлиши лозим.\nАбдуллоҳ ибн Умар розияллоҳу анҳу ривоят қилади: “Бир куни Саъд таҳорат қилаётган чоғида Расулуллоҳ соллаллоҳу алайҳи ва саллам унинг олдидан ўтиб қолдилар ва унга қарата: “Бу қандай исрофгарчилик, эй Саъд?!” – дедилар. Шунда Саъд розияллоҳу анҳу: “Таҳоратда ҳам исроф бўладими?” – дея ажабланди. Набий соллаллоҳу алайҳи ва саллам: “Гарчи оқар дарёда бўлсанг ҳам, таҳоратда сувни ортиқча ишлатиш исрофдир”, – дея унга танбеҳ бердилар” (Имом Аҳмад ва Ибн Можа ривояти).\nСувни исроф қилишнинг ҳар хил кўринишлари бор. Аксарият машиналарни ювиш учун жуда кўп миқдорда тоза ичимлик сувини ишлатадилар. Бу исрофдир! Баъзида маҳаллалардаги катта кўчаларимизда сув қувурлари ёрилиб, ўнлаб ёки юзлаб хонадонни таъминлашга етарли ичимлик суви йиллаб оқиб ётади. Бу исроф эмас-ми?! Бунга масъул шахсларнинг парвойи фалакда. Бунинг ҳисоби йўқми? Албатта, бор, бу дунёда жавоб беришдан қочишар. Лекин борлиқни баробар кўргучи, билгучи бўлган Аллоҳнинг назаридан четда эмас. Аллоҳ таолонинг ҳузурига борганда жавоб беришлари муқаррар.\nБиз ўзимизда бор неъманларни қадрига етиш учун, шу неъматларга зор бўлган жойлардаги инсонларга бир назар солайлик. Бунинг учун узоқ-узоқ юртлар, Африка ёки Арабистоннинг чўлларига эмас, ўзимизнинг юртимиздаги баъзи жойларга назар солсак. Шундай жойлар борки бизнинг уйимиз ичигача сув қувурларида келган сувни улар каттакон сув ташувчи машиналар олиб келишини пойлаб, ўтиб кетиб сувсиз қолмайлик деб кимнидир ўғли, қизи ёки келинини пойлоқчи қилиб қўйишади. Баъзилари ерни кавлаб махсус сув учун жойлар қилиб, олиб келинган сувни қуйиб қўйишади. Ўша сув кўпроқ туриб қолиб, ичида пайдо бўлган турли қурт ва бошқа нарсалардан тозалаш учун сувни докадан ўтказиб, хар бир томчисини тежаб-тергаб истеъмол қилаётганини ойнаи жаҳон орқали кўриб гувоҳи бўлганмиз.\nАфсуски, бизлар мўжаз таҳоратхонада сувни шариллатиб оқизиб қўйган ҳолда таҳорат қиламиз. бу исрофгарчилик ва ношукурчиликдан бошқа нарса эмас-ку! Агар Пайғамбаримиз соллаллоҳу алайҳи ва салламнинг насиҳатларига қулоқ тутилса, аҳолини сув билан таъминлашдаги кўпгина муаммолар ўз ечимини топган бўлар эди.\nАҳолини ичимлик суви билан таъминлаш дунёвий (глобал) муаммо даражасига кўтарилган бир паллада қўни-қўшни, ёру дўстларимизни сувни тежашга чақирсак, дунёда ютуқларга, Охиратда эса Аллоҳнинг розилига сазовор бўламиз.\nАввалги Яхшиликнинг мукофоти албатта яхшиликдир\nКейинги Имом-хатиблар фаолияти сарҳисоб қилинди


Сўнгги 3–4 йилда Ўзбекистонда йилига 30-35 мингта кўп қаватли турар жойлар хонадонлари қурилди, аммо аҳоли талабини қондириш учун ҳар йили 145 мингта хонадон қуриш зарур, дея маълум қилди Молия вазирлиги департамент директори Фарруҳ Ботиров.\nМолия вазирлиги департамент директори Фарруҳ Ботиров 30 март куни ўтказилган Сенат қўмитаси йиғилишида аҳоли эҳтиёжи учун зарур уйлар миқдори ҳақида гапирди, дея хабар бермоқда Kun.uz мухбири\n«2017 йилдан бери ташқи халқаро молия институтлари экспертлари билан амалга оширилган ўрганишлар натижасида аниқланишича, аҳолининг уйга бўлган талабини қондириш учун кейинги 25 йил давомида ҳар йили 145 мингта уй қуришимиз керак. Бу талабни билдиради.\nБиз эса охирги 3-4 йилда фақат 30-35 мингта уй қурганмиз. 145 мингта билан 35 мингта орасида қанча таъминланмаган талаб ётибди.\nҲозирда қурувчилар уй-жой қуриш учун фуқарони олдиндан бириктириб бериш масаласини қўймоқда. Табиий танлаш, бозор бу. Қуролмадими, у ёғига бошқа қурувчи қуради ёки банкдан кредит олиши мумкин бўлади.\nЭнди қурувчилар ҳам бозорга мослашиши керак. Фуқаролар учун 145 мингта уй қуриш даражасига чиқиш учун ҳаммага тенг имконият яратилмоқда», – деди вазирлик расмийси.\nМолия вазирлиги департамент директори Фарруҳ Ботиров\nАввалроқ, президент Шавкат Мирзиёев 2021 йилда 54 минг оилани уй-жой билан таъминлаш зарурлигини айтганди. Жумладан, давлат ипотека дастури доирасида жами 45 мингта ёки ўтган йилга нисбатан 2 баравар кўп уй-жойлар қурилиши билдирилган.\nШунингдек, молия вазири Тимур Ишметов аҳолининг эҳтиёжманд қатламларини уй-жой билан таъминлашга доир янги чоралар ҳақида маълумот берган.


General Motors 2023 йилгача 20 хил янги электромобил ишлаб чиқаради - Terabayt.Uz\nGeneral Motors 2023 йилгача 20 хил янги электромобил ишлаб чиқаради\nДетройтдаги автомобилсоз General Motors яқин орада бензинли ва дизелли двигателларга эга автомобиллардан буткул воз кечмоқчи. Бу ҳақда компаниядаги манбасига таяниб Reuters хабар бермоқда.\nТехнологиялар ривожи туфайли, турли соҳаларда электрик энергия манбаларига асосланган қурилмалар тобора кенг ишлаб чиқилаётгани сир эмас. Автогигант General Motors ҳам ўз келажагини атроф-муҳитга зиён етказмайдиган электрик автомобиллар билан боғламоқчи.\nАккумулятор батареялари ёки водородли элементлардан қувват олувчи электрик транспорт воситалари бора-бора General Motors турли мамлакатларда (демак, Ўзбекистонда ҳам) тақдим этувчи барча ассортиментни қамраб олади. Бу тўғрида маҳсулотларни ривожлантириш бўйича вице-президент Марк Ройс маълум қилган. Детройтдаги компания техник марказида бўлиб ўтган брифингда у: «General Motors электрик келажакка буткул ишонади», – дея таъкидлаган.\nМазкур автогигант келгуси йилдаёқ иккита янги электромобил моделини ишлаб чиқаришни режалаштирган, 2023 йилга бориб эса General Motors ассортиментига яна 18 та модел қўшилади.\nАйтиш керакки, электромобилсозлик ушбу компания учун ҳозирча фақат зиён келтирмоқда. Ишлаб чиқарилган ҳар бир Chevy Bolt намунасидан у нақ 9000 доллар миқдорида зарар кўряпти. General Motors раҳбарияти яқин келажакда аккумуляторлар таннархининг мунтазам пасайиб бориши эвазига мазкур соҳадаги бизнеси ҳам фойда келтира бошлашини прогноз қилиб, электромобиллар ишлаб чиқаришга ўтаётир.\n#хабарлар #электромобил #General Motors


Воқеалар ва тахминлар | TURONZAMIN\nВАҚТ ЧАРХПАЛАГИ ВА СЎХ МОЖАРОСИ\nБугун Америкалик Марказий Осиё масалаларини ўрганаётган таниқли олимлардан бири билан гаплашиб қолдим. Каримовга ён босадиган, унинг сиёсатини тарғиб қиладиган “лоббист” сифатида кўриладиган бу олимнинг охирги кунларда бўлаётган ҳодисалар асосида чиқарган хулосалари кишини чуқур ўйга толдиради.\nБу олимга кўра Сўх можароси Марказий Осиё тарихида янги саҳифа очганини ҳали ҳамма идрок этиб улгурмаганмиш.\nОқсаройдаги сиёсатчилардан фарқли ўлароқ Оқ уйдаги сиёсатчилар ўз фаолиятларида юз бераётган ноодатий ҳодисалар ҳақида мутахасислар билан фикр алмашиб туришади. Шундай ҳодисалардан бирини юқорида келтирилган олимга АҚШнинг Ўзбекистондаги собиқ элчиси Жозеф Пресел сўзлаб берган экан.\nПресел элчи қилиб тайинлан йилларда АҚШ билан яқинлашиш имкониятларини қидираётган Каримов баъзан Преселни кечки овқатга таклиф қилиб турган. Учрашувлар чоғида Каримов давомли АҚШ ҳукуматига бўлган ҳурматини изҳор қилиб АҚШнинг дунёда тутган ўрнини узоқ эътироф этади.\nЎзаро самимият исботи сифатида истеъмол қилишадигани рус ароғи таъсирида икковларининг ҳам кайфлари чоғ бўлгач бир сафар Каримов ўзининг Марказий Осиё лидерлари орасида тутган ўрни борасида мақтана бошлайди.\nГап шунга бориб етадики Каримов телефонни олиб Қирғизистоннинг ўша пайтдаги президенти Асқар Акаев билан улашларини сўрайди. Бир зумда гўшакнинг нариги тарафида пайдо бўлган ширакайф Ақаевни Каримов салом-алик ҳам қилмасдан бесабаб ҳақоратлай бошлайди. Бирор жиддий муаммо чиқиб бехабар қолгандек ноқулай ахволга тушган Ақаевнинг кайфи тарқаб, нима дейишни билмай гўлдираркан Каримов беш дақиқа давомида уни бетиним ҳақоратлаш ва таҳдид қилишдан тўхтамайди.\nКейин гўшакни жойига қўйиб хандон отиб кулади ва Преселга қарата “У ҳозир бутун Қирғизистонни оёққа турғазади ва ҳаммалари эрталабгача мижжа қоқолмай чиқишади” дейди.\nТабиийки Пресел бу ҳақда Ташқи Ишлар Идорасига ёзма баёнот бериб Каримовни жиддий олмаслик кераклигини билдиради ва уни “минтақада интеграцион жараёнлар ва ҳамкорликнинг кушандаси” сифатида тарифлайди.\nБу воқеанинг Сўх можароси билан нима алоқаси бор экан деб ўйланиб қолдим. Лекин олимнинг айтишича бугун Каримов бутун Қирғизистон эмас бор йўғи чегара районлардаги Қирғизистон аҳолиси Ўзбекистон олиб бораётган чегара сиёсатига қарши оёққа туришидан ҳам жуда қўрқади.\nСўх муаммоси юзага келган дастлабки кунда Фарғона вилояти ҳокимига телефон қилган Каримов қирғиз чегарачилари бошлаган бир томонлама чегарани белгилаш амалиётига оддий Сўхликларни жалб қилган холда қаршилик кўрсатишни ташкил этиш вазифасини топширади. Фарғона вилояти хокими Каримов топширган вазифани амалга оширишда Сўх тумани ҳокимини назорат қилиб туради. Можаро тугаб етқазилган зарарни қоплаш масаласи кун тартибига келгач доимгидек Каримов вилоят ҳокимига, вилоят ҳокими Сўх туман ҳокимига “Ўзларинг муаммо чиқармасдан ҳал қилинглар” деган топшириқ беради.\nНатижада чегара муаммосини сиёсий даражада ҳал қилишга қодир бўлмаган Оқсарой томонидан фойдаланилган халқ энди товон пулларини тўлашга ҳам мажбур қилинмоқда.\nОқсаройнинг қалин деворлари ичида беркиниб олган Каримов бўлса на Сўх можаросини сиёсий ёки ҳарбий йўл билан ҳал қила олади, нада ўн кундан бери бу борада бир оғиз лом-мим дея олади.\nВақт одил ҳакамдир, у ҳамма нарсани жой-жойига қўйиб қўяди, шу жумладан диктаторларни ҳам. Ўша олимнинг айтишига қараганда бугун Каримов ҳеч қандай телефонларга жавоб бермаётганмиш, чунки Бишкекда Роберт Блейк билан отамлашаётган Алмазбек Атамбаев телефон қилиб қолса унинг таҳдидларини кўтаролмай қон босими ошиб ўзига бирор кор-ҳол бўлиб қолишидан қўрқаётганмиш.\nАҚШда таҳсил олаётган ўзбек талабаси.


UMS номи ўчади. Ўрнига Mobiuz келади! - Terabayt.Uz\nUMS ребрендинг (савдо белгисини/номини ўзгартириш) қилади ва 2019 йилда Mobiuz савдо белгиси остида фаолият олиб боради. Ребрендинг ишлари декабрь ойида, компания номини танлаш, бренд рангларини ва бошқа белгиларни яратишдан бошланди. Ребрендинг босқичма-босқич амалга оширилади. Бу қадамлар компания брендини «софлаштириш», жамиятга компаниянинг янги қадриятларини етказишга хизмат қилади. Янги образ компанияни янада танитиш ва унинг янги имижини яратишга ҳам кўмак беради. Бу ҳақда компания расмий сайтида маълум қилинди.\nШунингдек, компания жорий фаолияти билан бир қаторда давлат хизматлари операторига айланиб, ҳукумат мобил алоқаси ва криптографик ҳимояланган илк миллий UzChat мессенжерини жорий қилмоқда.\nЎҚИНГ: UMS’нинг барча USSD-кодларини билиб олинг! (Тўлиқ рўйхат)\nМанбада 2019 йил UMS мобил оператори учун амалий ўзгаришлар даврига айланиши, бу эса компания абонентлари ва мижозларига фақат ижобий таъсир кўрсатиши таъкидланмоқда. Шунингдек, «UMS» МЧЖ давлат хизматлари оператори сифатида аҳолининг рақамли хизматлар, юқори тезликдаги Интернет ва оммапоб сервисларга бўлган эҳтиёжини максимал тарзда қондиришга бел боғламоқчи.\nЎҚИНГ: Президент қарори билан UMS эгаси ўзгарди


Ўзбекистон" меҳмонхонаси қанчага баҳоланмоқда? | Qalampir.uz\nЎзбекистон" меҳмонхонаси қанчага баҳоланмоқда?\nЖамият\t31 Май 2019 08:13 2842\nОлдинроқ, “Ўзбекистон” меҳмонхонаси комплексини сотиш бўйича очиқ танлов савдолари ўтказилиши ҳақида хабар берилганди.\nБир вақтлар “Ўзбекистон” меҳмонхонаси Тошкентнинг рамзларидан бири саналар эди. Бироқ, бугунги кунда меҳмонхона ўз мавқеини бой бермоқда шекилли, ўтган сафар эълон қилинган савдоларга биронта ҳам ариза келиб тушмаган. Шу сабабли муҳташам меҳмонхона яна сотувга қўйилмоқда. Нарх ҳам ўзгармаган – 33 миллион АҚШ доллари.\nДарвоқе, кўпчилик сотувга фақат меҳмонхона қўйилган, деб ўйлаётган бўлса адашади. “Ўзбекистон” меҳмонхонаси комплексига шу ҳудуддаги барча иншоотлар (иккита ресторан, умумий овқатланиш шохобчаси, анжуманлар зали ва ҳ.к) киради.\n“Ўзбекистон” меҳмонхонаси Тошкентнинг қоқ марказида жойлашган бўлиб, аэропорт ва темир йўл вокзалига яқинлиги ҳамда қулай жойлашуви билан мижозларнинг эътиборини ўзига тортади. Ушбу меҳмонхонанинг давлат улушини сотиб олиш бўйича тендерда иштирок этиш учун мурожаат этувчи ёки унинг ваколатли вакили Давлат активларини бошқариш агентлигига ариза бериши лозим.\nТанлов ўтказилмаган, деб ҳисобланган тақдирда такрорий танлов дастлабки танлов ўтказилган кун (2019 йил 11 июнь)дан бошлаб ҳар ўн иш кунида бир марта ўтказилиши мумкин.\n“Ўзбекистон” меҳмонхонаси нега сотилмаяпти? “Ўзбекистон” меҳмонхонасининг нархи яна пасайтирилди “Ўзбекистон” меҳмонхонасини оладиган мард йўқ! Нарх пасайтирилди “Ўзбекистон” меҳмонхонасига талабгор чиқди “Ўзбекистон” меҳмонхонаси сотиляпти\nМахсус фильм: Бош прокуратурадаги даҳшатли қийноқлар (18+)\n21 Февраль 20:55 51422\nЎзбекистонлик актёрлар Туркияда Мирзиёев ва Эрдўған билан учрашди (фото)\n21 Февраль 11:41 19385\nТошкентда ўқувчи мактабга автомат ва 1188 та ўқ олиб келди. Пойтахтда жиноятчилик ортгани айтилмоқда\n22 Февраль 18:06 16525\nБош прокуратура терговдаги даҳшатли қийноқлар ҳақидаги фильмга нисбатан муносабат билдирди\n22 Февраль 16:15 13522\nИталиялик актёр ва модель Тошкентдаги уйида ўлик ҳолда топилди\n22 Февраль 08:15 13391


Жо Байден ким: АҚШнинг янги президенти ҳақидаги асосий маълумотлар\n22:13 / 08.11.2020\n77 ёшли Жо Байден АҚШнинг навбатдаги президенти бўлади. Қуйида унинг ҳаётига оид асосий маълумотлар келтирилади.\n35 йилдан ортиқ вақт давомида Делавэр штатидан сенатор бўлган ва 44-президент Барак Обама маъмуриятида вице-президент лавозимини эгаллаган Байден демократлар партиясининг энг обрўли ва тажрибали вакилларидан бири ҳисобланади. 2021 йил 20 январда бўлиб ўтадиган инаугурация маросими вақтида у 78 ёшда бўлади: шу тарзда Байден АҚШ тарихидаги энг ёши улуғ президентга айланади.\nЖо Байден АҚШнинг янги президенти бўлади. Трамп мағлубиятни тан олмаяпти. Асосий маълумотлар\nКичик Жозеф Робинетт Байден 1942 йилда Пенсильвания штатининг Скрантон шаҳрида туғилган. У американ-ирланд католиклари оиласида тўрт фарзанднинг тўнғичи бўлган. Отаси катта Жозеф Робинетт Байден (1915-2004) банкротга учраган тадбиркор эди. У Жо ўрта мактабда ўқиётганида яна оёққа туради ва муваффақиятли автомобил сотувчисига айланади.\nЖо Байден 25 ёшида, 1967 йил / ALAMY\nМактабда тутуқланиб гапиргани учун Байденнинг жиғига тегишарди. Аммо бўлғуси вице-президент ойна қаршисида шеър ўқиш машқлари билан нутқидаги камчиликларни тузатади.\nБайден дастлаб Делавэр штатидаги университетда тарих ва сиёсатшунослик бўйича ўқийди. Кейин эса Нью-Йоркдаги Сиракуза университетида ҳуқуқшуносликни ўрганади ҳамда бу ерда биринчи рафиқаси Нелия билан танишади.\nЎқишни тамомлагач Байден Делавэр штатининг Уилмингтон шаҳридаги юридик фирмада фаолиятини бошлайди.\nРафиқаси ва қизини йўқотиши\nЖо Байден ўз яқинларини йўқотиш нима эканлигини жуда яхши билади. Оиласидаги фожиалар сабабли у сиёсий фаолиятини бир эмас, икки марта тўхтатиш ёқасига келган.\nБайден, рафиқаси Нелия ва ўғиллари 30 ёшли сенаторнинг ғалабасини нишонлашмоқда. 1972 йил 20 ноябрь\nБиринчи марта бу 1972 йилда рўй берганди. Байден ўшанда 29 ёшида Делавэр штатидан сенаторлик пости учун тажрибали республикачи Жеймс Калебу Боггсга чақириқ ташлаганди.\nСайловолди бюджети ҳаддан ташқари ихчам бўлганига қарамай у сайловда ғолиб чиқади. Аммо бир неча ҳафта ўтиб ёш сиёсатчининг ҳаётини ўзгартириб юборган фожиа рўй беради: рафиқаси Нелия ва бир ёшли қизи Наоми автоҳалокатда вафот этишади, ўғиллари Бо ва Ҳантер жиддий жароҳатланишади.\n30 ёшли сенатор\nАввалига Байден сенаторликдан воз кечмоқчи бўлади, аммо якунда уни сиёсатда қолишга кўндиришади. У фарзандлари даволанаётган шифохонада қасамёд қабул қилади.\n1973 йил январи. Жо Байден ўғли Бо ётган шифохонада сенаторликка қасамёд қилмоқда\nСинглиси Валери жиянларига қараш учун акасиникига кўчиб ўтади. У акасининг уйида 1977 йилгача, Байден ҳозирги рафиқаси Жилл Жейкобсга уйлангунига қадар яшайди.\nВашингтондаги фаолиятининг дастлабки 14 йилида Байден биринчи рафиқаси ўлимидан кейин барбод бўлган оилавий ҳаётини яна қайта қуришга муваффақ бўлади. Фарзандларининг ёнида бўлиш ва уларга ғамхўрлик қилиш учун ёш сенатор ҳар куни поездда Делавэрдан Вашингтонга ишга қатнаб, кечқурун яна уйга қайтарди.\n1977 йилда у мактаб ўқитувчиси Жилл Жейкобсга уйланади, кейинроқ уларнинг оиласида қиз фарзанд - Эшли туғилади.\nБайден сенатнинг Юридик қўмитасига киради ва мамлакат бўйлаб довруғ қозона бошлайди. 1987 йилда у илк марта президентлик сайловларида иштирок этиш учун номзодини илгари суради, аммо плагиат бўйича айбловдан кейин номзодини қайтариб олишга қарор қилади. Унинг сайловолди чиқишларидан биридаги нутқи Британиядаги Лейбористлар партияси етакчиси Нил Киннокнинг нутқларидан бирига ўхшаш эди.\nЖо Байден 1987 йилги президентлик пойгасидан чиқаётганини эълон қилмоқда. Ёнида рафиқаси Жилл\n1991 йилнинг 11 октябрида Америка жамоатчилигининг нигоҳи телеэкранларга муҳрланганди. Оклаҳома университети ҳуқуқ профессори, афроамерикалик Анита Ҳилл сенатнинг Юридик қўмитасида кўрсатма берарди. Бу тинглов АҚШ Олий судига республикачилар партиясидан номзод бўлган Кларенс Томасга (у ҳам афроамерикалик) алоқадор эди. Ҳилл хоним Кларенс Томас билан Рейган маъмуриятида бирга ишлаган вақтида у томонидан кўп марта жинсий зўравонлик ҳолатлари бўлгани ҳақида гувоҳлик беради.\nСенаторлар Жо Байден ва Тед Кеннеди Кларенс Томаснинг номзодлиги бўйича тинглов вақтида\nЖо Байден қўмита раиси бўлган, унинг ўша вақтдаги қарори шу кунгача танқид қилиб келинади. Ўшанда сенат Ҳиллга ишонмаган ва Томас учун овоз берганди.\nОАВ Байден Ҳиллнинг сўзларини тасдиқламоқчи бўлган бир неча аёлни кўрсатма бериш учун чақиришга рози бўлмаганига урғу қаратганди. Los Angeles Times республикачилар Байден билан келишув тузгани ҳақида ёзиб чиққанди. Консерваторлар эса Ҳиллнинг кўрсатмаси Олий судда республикачи судья бўлишини истамаган демократлар томонидан саҳналаштирилганини иддао қилишганди.\n2019 йилдаги интервьюси вақтида Байден ўша вазият учун афсусдалигини билдирди.\n2008 йилда Байден АҚШ президентлиги учун сайловда демократлар партиясидан яна бир бор номзодини кўрсатади, аммо бирламчи сайловларни эрта тарк этади. Ўшанда асосий босқичга партиядан Барак Обама чиққан ва у президентликка ҳам сайланган, Байден эса сиёсий фаолиятида янги босқичга кўтарилган - Обама ҳукуматида вице-президент сифатида иш бошлаган.\nЖо Байден Барак Обама уни вице-президентлик учун номзоди сифатида эълон қилганидан кейин чиқиш қилмоқда, Иллинойс штати\nОбама ва Байден тандеми икки президентлик муддатида ҳамкорлик қилади. Улар шу қадар яқин эдики, Байден тез-тез Обамани ўз укаси деб атарди.\nПрезидентлигининг сўнгги кунларида Барак Обама Жо Байденни президентлик медали - АҚШда фуқаролар учун олий мукофот билан тақдирлаганди.\nЁвуз тақдир Байденни таъқиб қилишда давом этади. 2015 йилда у Барак Обама билан бирга даромади кам бўлган миллионлаб оилаларга тиббий хизмат кўрсатишни кафолатлаш тўғрисидаги қонун лойиҳаси устида ишларди. Шу вақтда унинг катта ўғли Бо 46 ёшида мия саратонидан вафот этади. Уни сиёсат осмонидаги ёрқин юлдузлардан бири сифатида ҳисоблашарди. У 2016 йилги сайловларда Делавэр штати губернаторлиги учун номзодини қўймоқчилигини эълон қилганди.\nБу ўлим туфайли 2016 йилги президентлик сайловларига номзодини қўйишни режалаштирган Байден пойгани тарк этишга қарор қилади.\n«Имиллаган» Байденнинг даври келди\nТўрт йил ўтиб у барибир АҚШ президентлигига сайланди. Миссури университети профессори Митчелл МакКинни демократлар нисбатан ёш номзодлардан кўра тажрибалисини афзал кўришгани ҳайратланарли эмаслигини таъкидлади. У Байденни соғлом фикрли, узоқни кўра биладиган, халқни ўйлайдиган ва уни «имиллаган Жо» деб атайдиган Трампнинг акси - зийрак сиёсатчи деб ҳисоблайди.\nҚишда праймеризларнинг бошида муваффақиятсизликка учраган Байден «суперсешанба»дан кейин яққол етакчига айланиб олганди\nБайден қарашлари ўзгача бўлган ҳамкасблари билан ҳам алоқаларни яхши ўрната олган сиёсатчи сифатида маълум. «У Конгрессда узоқ вақт ишлаган ва барчанинг тилини топа олган», дейди DW билан суҳбатда политолог, Остиндаги Техас университети профессори Брюс Бьюкенен.\n«Вашингтонда Жо Байденни ёқтирмайдиган бирор одамни топиш қийин. У кўп йиллар мобайнида Конгрессда республикачилар билан муваффақиятли ҳамкорлик қилган дўстона ва дилкаш инсон сифатида ном қозонган», дея қайд этади у. Айрим республикачи сенаторлар сайловлар арафасида Байден билан ишлашга тайёрликларини билдиришганди.\nБайденнинг мақсади - Американи бирлаштириш\nЖо Байден қарама-қаршиликлар гирдобида қолган Американи бирлаштиришни мақсад қилган. «Агар менга президентликни ишонсангиз, мен зулматнинг эмас, ёруғликнинг иттифоқчиси бўламан», деганди у 20 август куни АҚШ президентлиги учун Демократик партиядан расман номзод бўлганида. «Барчамиз учун бирлашиш вақти келди», дея қўшимча қилганди сиёсатчи ва барча учун, шу жумладан, ўзига овоз бермаган америкаликлар учун ҳам «қаттиқ меҳнат қилиши»ни айтганди.\nБайден миллионлаб янги иш ўринлари яратишни ваъда қилган ва бунинг учун зарур инвестиция Дональд Трамп маъмурияти даврида бадавлат кишилар учун бекор қилинган солиқларни қайта тиклаш эвазига келиши мумкинлигини айтиб ўтган.\nАҚШнинг янги сайланган президенти иқлимни муҳофаза қилиш масалаларига ҳам алоҳида эътибор билан қарамоқда. Трамп бир неча марта иқлим ўзгариши инсон фаолияти туфайли рўй беришига шубҳа билдирган бўлса, Байден АҚШни 2050 йилга қадар тўлиқ қайта тикланувчи энергия манбаларига ўтказмоқчи.\nБайденнинг Россияга нисбатан сиёсати қандай бўлади?\nБайденнинг ташқи сиёсат бўйича қарашлари кўпчиликка маълум. Унинг асосий ваъдаси - «АҚШнинг жаҳон майдонидаги муносиб ҳурмати»ни тиклаш. Брюсселлик эксперт Бруно Лете Байден НАТО доирасидаги ҳамкорликка бу ҳамкорликка «сен - менга, мен - сенга» призмаси орқали қараган Трампга нисбатан жиддийроқ ёндашишини қайд этади.\nЛете Байден АҚШ ва Россия муносабатларини ривожлантириш борасида кўплаб кўнгилсизликларни бошдан кечирганини эслатиб ўтган. У вице-президент бўлганида, ўша вақтдаги давлат котиби Ҳиллари Клинтон Россия ТИВ раҳбари Сергей Лавров билан бирга 2009 йилда Москва билан муносабатларнинг янги босқичи сифатида «қайта бошлаш» тугмасини босишганди. «Байден Россияга дўстлик қўлини чўзиш борасида қилинган ҳаракатлар қандай зое кетганига яқиндан гувоҳ бўлган», дея қўшимча қилади эксперт.\nВашингтондаги Ҳанс Зайдел (Hanns-Seidel-Stiftung) номидаги фонд бўлим бошлиғи Кристиан Форстнер ҳам Байден президентлиги даврида Вашингтоннинг Россияга нисбатан сиёсати ўзгаришсиз қолишини айтиб ўтган. «АҚШда ҳозир Москвага ишонч даражаси жуда паст. Конгресс ҳам, Сенат ҳам, демократлар ҳам, республикачилар ҳам Россия билан муносабатларда қатъий позиция танлашни маъқул кўришади. Бу Украина, Грузия ва бошқа турли сабаблар билан боғлиқ», дейди эксперт. Шу туфайли Байден ниманидир ўзгартиришни истаса ҳам, унинг қўллари боғлиқ, дейди Кристиан Форстнер.\nКоронавирусга қарши кураш – Байденнинг устувор йўналишларидан бири\nЖо Байден коронавирус пандемияси бошланганидан буён мамлакат аҳолисига кўп марта мурожаат билан чиқди ва вафот этган беморларнинг яқинларига ҳамдардлик билдиришга вақт ажратди.\nБайденнинг бу мавзудаги чиқишлари амалдаги президент Дональд Трампнинг фикрларидан кескин фарқ қилади. Трампнинг ўзи коронавирусга чалиниб тузалган ва шифохонадан Оқ уйга қайтганидан сўнг бу касалликдан қўрқиш керак эмаслигини айтганди.\nЖо Байден эса америкаликларни ниқоб тақиш, ижтимоий масофага риоя қилиш ва касалликка жиддий қарашга чақирмоқда. Байден Оқ уйга келганидан сўнг биринчи кунданоқ пандемияга қарши курашиш бўйича режасини тақдим этиш ва федерал миқёсда ниқоб тақиш режимини жорий этишга ваъда берган.\nЖо Байден 10 октябрь куни Делавэр йўлида ОАВ вакиллари билан гаплашмоқда\n«Мен ғалаба қозонганимдан кейин ҳам бу пандемияни тугатиш учун қаршимизда узоқ давом этувчи ва қийин иш туради. Мен ваъда қиламанки, биз биринчи кунданоқ тўғри йўналишда ишлай бошлаймиз», деган Байден.


Абдусаид Нур, Ёрмамат Рустам. Мактабки ночор, муаллимки ноқобил... (1990) - www.ziyouz.uz\nБош саҳифа МатбуотҚайта қуриш даври матбуотиАбдусаид Нур, Ёрмамат Рустам. Мактабки ночор, муаллимки ноқобил… (1990)\nАбдусаид Нур, Ёрмамат Рустам. Мактабки ночор, муаллимки ноқобил… (1990)\nЧоп этилган 06.10.2017 24.08.2021 МуаллифZiyouz.uz\nЭрта тонг. Қушлар чуғури авжида. Аллақаерда трактор гуриллайди. Офтобнинг мунаввар нурлари ёйилмоқда. Тупроқ кўчадан тап-тап қадам ташлаб жажжигина қизалоқ мактабга бораётир. Беғубор хаёллар оғушида синф хонасига кирган қизчанинг шифтга тираб қўйилган устунларга, ярмигача нам тортиб, шўрлаб кетган деворга, қинғир-қийшиқ қалаштириб ташланган «кўргазмали қурол»ларга кўзи тушганда хаёлидан нималар кечганини тасвирлаш қийин. Балки у мурғак тасаввурида мавжуд аҳволни идрок қила олмас, лекин биз катталар гулдай фарзандларимизнинг оғилхонадан фарқи йўқ синф хоналарида «таълим» олаётганидан кўнглимиз озор чекиши шубҳасиз. Қишлоқ мактабларининг аксарияти мана шундай аҳволда. Хўш, бунга ким айбдор? Баҳоналар, важлар кўп.\nЖумҳуриятимиздаги ҳар саккиз мактабдан бири ёки аниқроқ қилиб айтганда 1132 мактабга фарзандини етаклаб келган ота-онанинг хаёлидан юқоридагидай ўй кечиши табиий.\nУргутдаги Карл Маркс номли давлат хўжалигида «Сўфи» деган қишлоқ бор. У ерда аҳоли зич яшайди. Қишлоқ марказидаги Лутфий номли 78-ўрта мактаб 1960 йилда қурилган. Ҳозир 462 ўқувчи икки боеқичда ўқийди. 13 та синф хонаси мавжуд. Хоналар жуда тор. Усталик билан жойлаштирганда нари борса ўнта парта базўр сиғади. Ҳар бир синфда 25—30 тагача ўқувчи ўқийди. Улар қандай қилиб жойлашадию қандай қилиб бемалол фанларни ўзлаштиради — тасаввур қилиш ҳам қийин. Сўнгги пайтларда нуқул ёшларимиз билимсиз, оқибатсиз, ундоқ-мундоқ деяпмизу унинг асл сабаби билан қизиқмаяпмиз чоғи. Масалан, ўша мактабда эрталаб соат саккизда дарс бошланса, соат бирдан ўн минут ўтганда тугайди. Ҳали синф хоналарини болалар тарк этиб улгурмай, ўша синф хоналарида иккинчи ярим кунлик машғулотлари бошланади. Албатта хона чанг, ифлосланган бўлади бу пайтда. Беш минутда уни тозалашнинг имкони йўқ. Шундай қилиб машғулотлар шом туша бошлаганда тугайди. Бундай шароитда синфдан ташқари ўқиш, ўқувчиларнинг билим савиясини мустаҳкамлаш ёки тўгараклар фаолиятини йўлга қўйиш ҳақида гап бўлиши мумкинми?\nМактабнинг на ҳовлиси бор, на боғи бор. Синф хоналари тор. Поли қирқ ямоқ. Кичкинагина парталарда ўқувчилар учтадан бўлиб ўтиришади.\nТўғри, 78-мактаб учун 624 ўринли янги бино қурилиши бошланганига роппа роса 4 йил бўлибди. Ўша янги бино қурилишини ҳам бориб кўрдик. 1986 йилда қўйилган биринчи пишиқ ғиштлар аллақачон қор, ёмғир, шамол таъсирида емирила бошлабди. «Туя гўшти еган» мактаб қурилиши учун давлат ажратган 923 минг сўм маблағдан 254 минг сўми сарфланди холос. 1990 йилда яна 100 минг сўмлик иш бажариш мўлжалланган эди. Бироқ режалигича қолди. Қурилиш учун масъул бўлган қишлоқ хўжалик бошқармаси қурилиш бўлими ходимлари нима хаёлда юришган экан?!.\nУргут ноҳиясида ана шундай аянчли аҳволдаги мактаблардан ўн иккита экан. «Партия XXIV съезди» номли жамоа хўжалигидаги 11-ўрта мактаб, «Уч қаҳрамон» давлат хўжалиги ҳудудидаги 14-ўрта мактаб ва бошқалар ҳикоя қилганимиздан ҳам ночор аҳволда. Самарқанд вилояти бўйича эса бундай мактаблар 110 тани ташкил қилади.\nЖумҳуриятимизнинг келажаги бўлган ўқувчи ёшларнинг тақдирига бундай панжа орасидан қараш хиёнат эмасми? Оммавий саводсизликнинг илдиз отишига бир сабаб мана шу шарт-шароитнинг йўқлиги эмасми?\nКейинги йилларда болаларни оғир меҳнатдан холос қилдик. Энди улар фақат ўқишади, билим олишади, деб кўкракка урадиган бўлиб қолдик. Тўғри, эндиликда ўқувчилар пахта йиғим-теримига ёки бошқа бирон юмушга илгаригидек оммавий «сафарбар» этилмаётир. Мактаблар ёпилмайди. Аммо оила пудрати, ижара звено деган гаплар ҳам чиқдики, буниси аввалгисидан ошиб тушди. Қўполроқ қилиб айтганда, арқонни қишлоқ боласининг оёғидан олиб бўйнига солишди. Илгари ишга чиқишга табелчи ёки бригадир мажбур қилса, энди ўз ота-онаси қувади. Чунки оилага бир сўм келса ҳам ҳарна-да. Ахир қишлоқда ҳатто ейишга нон тополмаётган, унни қарзга олаётган оилалар ҳам йўқ эмас, Шундай шароитда деҳқон ўз боласининг ўқишидан манфаатдорми? Йўқ! Аввал унинг қорнини тўйғазишни, эгнини бут қилишни ўйлайди.\nБиз, ҳамма қишлоқ мактабларида ҳам аҳвол шундай, дейиш фикридан йироқмиз. Бироқ кўпчилик жойларда, билим ўчоқларида мана шундай. Руҳий муҳит ўқитувчиларга ҳам таъсир этмай қолмайди. Қолаверса, болаларнинг чаласаводлигига уларнинг ўз касбларига меҳр-муҳаббатсизлиги, лоқайдлиги сабаб бўлаётир. Хўш, чаламулла ўқитувчилар шундай шароитда пайдо бўлмайдими? Бир мисол, ўтган йили Самарқанд Давлат дорилфунунида тарих куллиёти биринчи курс талабалари билан савол-жавоб ўтказилган эди. Маълум бўлишича, етмиш фоиз талаба ўқишга «адашиб» кириб қолганлигини тан олишган. Ўз хоҳиши билан ўқимаётганини, бошқа ўқув юртларига ўтказишларини сўрашган. Мана, чаласавод ёки бу касбини севмайдиганлар қаердан пайдо бўлади! Бундай «адашган»лар ҳар бир олий ўқув юртида бор. Чунки улар отасининг пули, тоғасининг ғайрати билан бир амаллаб ўқиган, деган номни олишса бўлгани, бир куни келиб нонини топиб ер, деган ақидага кўниб яшаймиз.\nЮқоридаги мулоҳазаларга баъзилар эътироз билдиришлари мумкин. Қишлоқ ўқитувчисининг қандай яшаётганлиги, шароити ҳақида лом-лим дейилмабди-ку, ёзгандан кейин тўлиқ ёзиш керак-да, дейишлари шубҳасиз. Сир эмаски, ҳар бир ўқитувчининг хўжалигида уч-тўрттадан мол бор. У меҳнат таътилига чиқиши билан молига хашак жамғаради, томорқадан чиққан беш-ўн боғ емиш ҳеч вақо бўлмайди. Хўжалик раҳбарига ялиниб бироз емиш олса-ку яхши, ололмаса-чи.\nҲамма соҳаларда меҳнат таътили 24 иш куни ҳисобида. Ўқитувчиларники эса 48 кун. Чунки, у юқорида айтилган кўп ишларни қилиши, дам олиши керак. Ана шуларнинг ҳаммасини ҳисобга олиб уларга 48 кунлик имконият яратиб берилган. Бунинг ўрнига улар нима қиладилар. Уй қурадилар, ғишт қуядилар, мол боқадилар. Янги ўқув йилига эса янги куч-ғайрат билан эмас, чарчаб-ҳориб қадам қўядилар. Бундай ҳолатда меҳнатга, касбга иштиёқ қаердан пайдо бўлсин? Ўқувчининг қандай саводи чиқсин? Номига дарс ўтишади. Тўгараклар қоғозда, ўзлаштириш қоғозда, адабий кечалар, баҳслар, қоғозда. Ўқув йилининг бошида синф раҳбарининг тарбиявий ишлар режасига кўз ташласангиз, қойил қоласиз. Чунки, ҳамма нарса ўз аксини топган, аммо амалда, ўқув йилининг охирида-чи? 80 фоизи режалар режалигича қолиб кетади.\nАна мактаблардаги аҳвол қандай. Унинг устига ўқиш-ўқитиш ишлари яхши изга солинмаган. Мактабларда Ўрта Осиё тарихини ўқитиш, ўзбек тили ва адабиётидан бериладиган дарс соатларини кўпайтириш ҳали ҳам талабга жавоб бермайди.\nХуллас, мактаб ночор бўлса, муаллим ноқобиллигича қолаверса, келажак йўллари қачон ойдинлашади. Фарзандларимиз қачон қониқиб билим оладилар? Жаҳонга маълум ва машҳур, етук олиму алломалар уларнинг сафидан ҳам етишиб чиқиши керакку, ахир!\nРукнларҚайта қуриш даври матбуотиТегларАбдусаид Нур, Ёрмамат Рустам


МУРОЖААТЛАР СТОЛ АТРОФИДА ЭМАС, ЮЗМА-ЮЗ МУЛОҚОТДА ТИНГЛАНДИ - Яшнобод тумани ҳокимлиги\nМУРОЖААТЛАР СТОЛ АТРОФИДА ЭМАС, ЮЗМА-ЮЗ МУЛОҚОТДА ТИНГЛАНДИ\nNoyabr 13, 2019 admin Yangiliklar\nПойтахтимизнинг Яшнобод туманидаги Жўрабек маҳалласида Ўзбекистон Республикаси Ички ишлар вазири ўринбосари, Тошкент шаҳар Ички ишлар Бош бошқармаси бошлиғи генерал-майор Рустам Жўраев сайёр қабул ўтказди. Унда туман ҳокими ўрибосарлари, секторлар, корхона ва ташкилотлари раҳбарлари, мазкур туман фуқаролари иштирок этди.\nФарқли жиҳати, бу гал аҳоли мурожаатлари стол атрофида эмас, балки жонли мулоқот тарзида тингланиб, уларнинг ечимини топишга аҳамият берилди. Мурожаатларнинг аксарияти фуқароликка қабул қилиш, прописка олиш, уй-жой масалалари, коммунал хизматдаги муаммолар хусусида бўлди. Уларнинг аксарияти бўйича зарур чоралар белгиланиб, мурожаатларни ўрганиш ва ҳал этиш учун тегишли ташкилотлар иш режасига киритилди.\nШунингдек, мазкур тадбир доирасида Ўзбекистон Республикаси Ички ишлар вазири ўринбосари, Тошкент шаҳар Ички ишлар Бош бошқармаси бошлиғи генерал-майор Рустам Жўраев маҳалладаги кўпқаватли 6-уйнинг 91-хонадонида ёлғиз истиқомат қилувчи отахон Халил Полвоновнинг ҳолидан хабар олди. 95 ёшли отахон билан мулоқот чоғида 3-сектор вакиллари, маҳалла фаоллари, тиббиёт ходимлари Р.Жўраевга ҳамроҳлик қилишди. Анчадан бери хаста ётган Халил Полвоновга дори-дармон ва озиқ-овқатлар ҳадя қилинди.\nХабарингиз бор, яқинда Жўрабек маҳалласида Яшнобод тумани 7-сонли ички ишлар бўлими янги бинога кўчиб ўтганини маълум қилгандик. Мазкур сайёр қабул давомида Рустам Жўраев мазкур бинода ички ишлар ходимларининг самарали меҳнат қилишлари ва фуқаролар қабули учун яратилган замонавий шарт-шароитлар билан яқиндан танишди.\nШундан сўнг, Ўзбекистон Республикаси Ички ишлар вазири ўринбосари, Тошкент шаҳар Ички ишлар Бош бошқармаси бошлиғи генерал-майор Рустам Жўраев туман мутасадди раҳбарлари ҳамроҳлигида Жўрабек маҳалласида жойлашган 52-сонли махсус мактаб-интернатга ташриф буюрди. Бу ерда жисмоний имконият чекланган ўғил-қизлар учун яратилган шарт-шароитларни кўздан кечириб, таълим маскани раҳбарияти ва ўқитувчилари билан суҳбатлашди. Ташриф чоғида мактаб-интернат ўқувчиларига иккита ногиронлик аравачаси ҳамда бадиий китоблар тўпламини топширди.\nPrevious Post:БУНЁДКОРЛИК ИШЛАРИ СИФАТИ КЎЗДАН КЕЧИРИЛДИ\nNext Post:ХАЛҚ ДЕПУТАТЛАРИ ЯШНОБОД ТУМАН КЕНГАШИНИНГ XXVII СЕССИЯСИДА


Муносабат майдони 31 January 2019 16:39 267\nОрол денгизининг қуриган майдонидан чучук сув чиққани ҳақидаги хушхабар саноқли сониялар ичида бутун оламга тарқалди.\nШағала – Мўйноқ тумани марказидан қарийб 200, Нукус шаҳридан эса 400 чақирим узоқда эканлигини маҳаллий аҳоли ҳам, мутахассислар ҳам яхши билишади. Билмаганларга Возрождение ороли бор эдию, десангиз дарров эслайди. Ана шу жойда чучук сув топилгани чиндан-да кутилмаган воқеа-да, ахир!\nБийдай чўлда фонтан янглиғ отилиб чиқаётган сув ҳажми секундига 7 литрга етаётгани кўпчиликнинг ақлини шошириб қўйгани рост. Шунинг учун ҳам бу ерда Қорақалпоғистон Республикаси Жўқорғи Кенгеси раиси Муса Ерниязов, Ўзбекистон Республикаси Бош прокурори Отабек Муродов, Ўзбекистон Республикаси Бош вазирининг биринчи ўринбосари Очилбой Раматов иштирокида ўзига хос тадбир ташкил этилди. Юз берган воқеликнинг долзарб аҳамияти ҳақида сўз юритилган мулоқот сўнгида кўпни кўрган нуронийлар “Сендан ҳаракат, мендан баракат” деганларининг амалий исботи бу, дея дуога қўл очганларида барчанинг кўнгли энтикиб кетгани ҳам ҳақиқат.\nЖорий йилнинг 30 январь куни O‘zLiDeP Қорақалпоғистон Республикаси Кенгаши аппарати ва Мўйноқ туман Кенгаши ходимлари томонидан маҳаллий кенгашлар депутатлари билан биргаликда денгизнинг қуриган ҳудудидаги ерларни ўрмонзорга айлантириш бўйича саксовул уруғини йиғиш ва экиш ишларида иштирок этиш учун “Мақсадимиз – Оролбўйи халқларининг фаровонлиги” шиори остида акция ташкил этилди.


30.07.20 13:31\tmsk\nАзимжон Асқаров автопортрети билан . Amnesty.org сайтидан архив фотосурат\nҚирғизистон Ташқи ишлар вазирлиги қамоқда вафот этган ҳуқуқ ҳимоячиси Азимжон Асқаровнинг она юрти — Ўзбекистонда дафн этилишига розилигини билдирди. Бу ҳақда 30 июль куни 24.Kg нашри хабар беради.\n«Азимжон Асқаров оиласи мурожаати юзасидан ўзбек томони билан консультация олиб борилди ва натижада марҳум қариндошлари илтимосини қондиришга келишилди. Бу жараён тўлиқ санитария-эпидемиология нормаларига риоя қилинган ҳолда амалга оширилади», — деди ТИВ матбуот котиби Улан Дийканбаев. Марҳум жасади қачон олиб кетилиши айтилмаган.\nАсқаров 25 июль куни №47 колониясида вафот этди. Жасадни ёриб кўриш текшируви марҳумнинг иккитомонлама тўлиқ пневмония касаллаллигига дуч келганини аниқлади. Асқаров ва бошқа махбуслар COVID-19 тестида ўтказилмаган ва қамоқхона маъмурияти буни лозим деб ҳам билмаган. Бироқ, Қирғизистон соғлиқни сақлаш вазирлиги анчадан бери пневмониядан ўлган одамларни коронавирус рўйхатига қўшмоқда. Ёзги фаслга мансуб бўлмаган пневмония тарқалишини медиклар COVID-19 билан боғламоқдалар.\nАсқаров 2010 йил Қирғизистон жанубида бўлиб ўтган миллий низолардан сўнг бир умрлик қамоқ жазосига маҳкум этилган. Тергов версиясига кўра, у одамларни оммавий бетартибликлар ва милиционерни ўлдиришга чақирган. Қирғизистонда суд қарорини бекор қилишга доир барча апелляция ишлари бекор қилинди, бироқ БМТ Инсон ҳуқуқлари қўмитаси бу ишларни Асқаровни таъқиб қилиниши , деб қабул қилди. Қирғизистон ҳукумати БМТ қўмитасининг ҳуқуқ ҳимоячисини озод қилиш тўғрисидаги қарорини бажармади.\nЕвропа Иттифоқи, Инсон ҳуқуқларини ҳимоя қилиш халқаро федерацияси ҳузуридаги Ҳуқуқ ҳимоячиларини ҳимоя қилиш обсерваторияси ва Халқаро қийноқларга қарши курашиш федерацияси Азимжон Асқаров ўлими тавсилотларини текшириш зарурлигини ёқлаб чиқди. Ҳуқуқ ҳимоячилари Асқаров ҳаёти хавф остида қолган пайтида ҳам озод этилмагани ҳолатида Қирғизистон ҳукумати ҳаракатида суддан ташқари ўч олиш аломати борлигини кўрадилар.


Президент Шавкат Мирзиёевнинг Жанубий Кореяга давлат ташрифининг биринчи кунида 8 миллиард 940 миллион долларлик шартнома имзоланди, деб хабар берди президент ташрифини ёритиш бўйича матбуот маркази.\nХабарга кўра, 75 та шартнома имзоланди. Эришилган шартномаларнинг 2,95 миллиард доллари энергетика ва нефтгазкимёси, 2,7 миллиард доллари банк-молия, 1,7 миллиард доллари қурилиш ва инфраструктурани ривожлантириш соҳаларига таалуқли.\nБундан ташқари, Ўзбекистон Республикаси Ташқи савдо вазирлиги, "Олмалиқ КМК" ва Ноёб металлар Корея институти (KIRAM) илм-фан, технология ва инновация соҳасидаги ҳамкорлиги бўйича "йўл харитаси" имзоланди. Корея персонални ривожлантириш институти ва Ўзбекистон Ташқи меҳнат миграцияси агентлиги ўртасида ҳамкорлик тўғрисидаги меморандум имзоланган, Корея халқаро ҳамкорлик агентлиги (КОIСА) ва Ўзбекистон Республикаси инвестициялар бўйича Давлат қўмитаси ўртасида 2018-2019 йиллар учун ҳамкорлик дастурини амалга ошириш тўғрисидаги меморандум имзоланди.\nЖанубий Корея Ўзбекистоннинг энг йирик инвесторларидан ҳисобланади. Бугунги кунда Ўзбекистгон ҳудудида Корея капитали асосида 461 корхона ишламоқда. 2017 йилнинг январь-октябрь ойлари якунларига кўра, икки давлат ўртасидаги савдо айланмаси 1 миллиард 100 миллион долларга етган. Расмий маълумотга қараганда, бу ўтган йилнинг шу даврига солиштирганда 1,3 маротабага кўпдир.\nШавкат Мирзиёевнинг Жанубий Кореяга бўлган давлат ташрифи 25 ноябргача давом этади.


3 Май 10:22\nTASHKENT. Kazinform – Ўзбекистонда 20 ёшдан 45 ёшгача орасидаги фуқаролар ўртасида коронавирус билан касалланганлар сони қарийб икки бараварга ошди. Бу ҳақда Тошкент вилояти иккинчи Зангиата ихтисослаштирилган кўп тармоқли шифохонаси директори Дониёр Миразимов «Ўзбекистон 24» телеканалига берган интервьюсида маълум қилди, деб хабар беради Kazinform мухбири.\nUzAuto Motors автомобиллари экспортининг 90 фоизи Қозоғистон ҳисобига тўғри келмоқда Сўнгги бир кунда Қозоғистонда коронавирус юқтирганлар сони кескин ошди Қўқонда Туркий кенгаш туризм вазирларининг навбатдаги йиғилиши бўлиб ўтади\n«Афсуски, биз март ойида бошланган касалланишнинг ўсиши апрель ойида ўсишда давом этганлигини таъкидлаймиз. Хусусиятлардан, касаллик «ёшроқ» бўлиб қолганлигини таъкидлаш мумкин. Яъни, 20 ёшдан 45 ёшгача бўлган гуруҳда коронавирус билан касалланганлар сони, шу жумладан оғирроқ шаклда, деярли икки бараварга ошди. Бу ерда одамларнинг эпидемиологик режимга риоя қилишни тўхтатиши катта рол ўйнади. Одамлар шубҳаларини йўқотдилар - ва бу роль ўйнади. Пандемияни тугатиш учун энг катта умидимиз бу эмлаш, у қизғин паллада», - деди Д. Миразимов.\nЎзбекистонлик шифокор таъкидлашича, ҳозирда 2000 ўринга мўлжалланган шифохонада 900 га яқин бемор даволанмоқда. Яна иккита бўлим янги беморларни қабул қилишга тўлиқ тайёр.\nЭслатиб ўтамиз, 1 апрелда бошланган эмлаш кампаниясининг биринчи ойида деярли 800 минг ўзбекистонлик эмланди. Аҳолини эмлаш билан қамраб олиш босқичма-босқич кенгайиб бормоқда: апрелда - йирик шаҳарларда, май ойида вилоят марказлари ва кичик шаҳарларда, июнь ойида - қишлоқларда давом этади. Эмлаш учта препарат билан амалга оширилади: Европа вакцинаси AstraZeneca, Хитой-ўзбек ZF-UZ-VAC2001 ва Россиянинг «Спутник-V». Умуман олганда, уч ой ичида мамлакатда 4 миллиондан ортиқ одамни эмлаш режалаштирилган.